2004R2216 — SL — 01.02.2008 — 002.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B ▼C1 UREDBA KOMISIJE (ES) št. 2216/2004 z dne 21. decembra 2004 za standardiziran in zavarovan sistem registrov v skladu z Direktivo 2003/87/ES Evropskega parlamenta in Sveta ter Odločbo 280/2004/ES Evropskega parlamenta in Sveta (Besedilo velja za EGP) ▼B (UL L 386, 29.12.2004, p.1)

spremenjena z:





popravljena z:









▼B

▼C1

UREDBA KOMISIJE (ES) št. 2216/2004

z dne 21. decembra 2004

za standardiziran in zavarovan sistem registrov v skladu z Direktivo 2003/87/ES Evropskega parlamenta in Sveta ter Odločbo 280/2004/ES Evropskega parlamenta in Sveta

(Besedilo velja za EGP)

VSEBINA Poglavje I Vsebina in opredelitve Poglavje II Registri in dnevniki transakcij Poglavje III Vsebina registrov Del 1 Poročanje in zaupnost Del 2 Računi Del 3 Računi pogodbenic Del 4 Računi upravljavcev Del 5 Osebni računi Del 6 Tabele Del 7 Oznake in identifikatorji Poglavje IV Pregledi in postopki Del 1 Začasno zaprtje računov Del 2 Avtomatski pregledi in postopek usklajevanja podatkov Del 3 Izvajanje in dokončanje postopkov Poglavje V Transakcije Del 1 Razdelitev in podelitev emisijskih kuponov za obdobje 2005–2007 Del 2 Razdelitev in podelitev emisijskih kuponov za obdobje 2008–2012 in vsako naslednje petletno obdobje Del 3 Prenosi in upravičenost Del 4 Preverjene emisije Del 5 Predaja emisijskih kuponov Del 6 Razveljavitev in umik iz obtoka Del 7 Razveljavitev in nadomestitev Del 8 Prostovoljna razveljavitev in umik iz obtoka Poglavje Va Delovanje registrov držav članic, ki nimajo aau-jev Poglavje VI Varnostni standardi, avtentifikacija in pravice dostopa Poglavje VII Razpoložljivost in zanesljivost informacij Poglavje VIII Zapisi in nadomestila Poglavje IX Končne določbe Priloga I Priloga II Priloga III Priloga IV Priloga V Priloga VI Tabela VI-1: Identifikacijska oznaka enote Tabela VI-2: Veljavna začetna vrsta enote – pomožna vrsta enote Tabela VI-3: Identifikacijska oznaka računa Tabela VI-4: Identifikacijska oznaka dovoljenja Tabela VI-5: Identifikacijska oznaka imetnika računa Tabela VI-6: Identifikacijska oznaka naprave Tabela VI-7: Korelacijska identifikacijska oznaka Priloga VII Priloga VIII Tabela VIII-1: Diagram zaporedja sporočil za postopke v zvezi s posameznim računom ali preverjenimi emisijami Tabela VIII-2: Statusni diagram za postopke v zvezi s posameznim računom ali preverjenimi emisijami Tabela VIII-3: Komponente in funkcije za postopke v zvezi s posameznim računom ali preverjenimi emisijami Tabela VIII-4: Komponenta MgmtOfAccountWS Tabela VIII-5: Funkcija MgmtOfAccountWS.CreateAccount() Tabela VIII-6: Funkcija MgmtOfAccountWS.UpdateAccount() Tabela VIII-7: Funkcija MgmtOfAccountWS.CloseAccount() Tabela VIII-8: Funkcija MgmtOfAccountWS.UpdateVerifiedEmissions() Tabela VIII-9: Funkcija MgmtOfAccountWS.ReceiveAccountOperationOutcome() Tabela VIII-10: Komponenta AccountManagement Tabela VIII-11: Funkcija ManagementOfAccount.ValidateAccountCreation() Tabela VIII-12: Funkcija ManagementOfAccount.CreateAccount() Tabela VIII-13: Funkcija AccountManagement.ValidateAccountUpdate() Tabela VIII-14: Funkcija ManagementOfAccount.CreateAccount() Tabela VIII-15: Funkcija ManagementOfAccountValidateAccountClosure() Tabela VIII-16: ManagementOfAccount.CloseAccount() Tabela VIII-17: ManagementOfAccount.ValidateVerifiedEmissionsUpdate() Tabela VIII-18: ManagementOfAccount.UpdateVerifiedEmissionsUpravljanjeRačuna.PosodobiPreverjeneEmisije Tabela VIII-19: Sekundarni pregledi Priloga IX Tabela IX-1: Terciarni pregledi Priloga X Tabela X-1: Sekundarni pregledi Priloga XI Priloga XIa Tabela XIa-1: Komponente in funkcije za postopke v zvezi s samodejnimi spremembami tabele nacionalnih načrtov dodelitev Tabela XIa-2: Komponenta UpravljanjeTabeleNAPWS Tabela XIa-3: Funkcija UpravljanjeTabeleNAPWS.DodajNEObratvNAP() Tabela XIa-4: Funkcija UpravljanjeTabeleNAPWS.PovečajdodelitevzaNEObratvNAP() Tabela XIa-5: Funkcija UpravljanjeTabeleNAPWS.OdstranidodelitevzazaprtjeObratavNAP() Tabela XIa-6: Funkcija UpravljanjeTabeleNAPWS.prejmiRezultatUpravljanjaNAP() Tabela XIa-7: Postopki v zvezi s spremembami tabele nacionalnih načrtov dodelitev Priloga XII Tabela XII-1: Odzivne oznake neodvisnega dnevnika transakcij Skupnosti Priloga XIII Priloga XIV Priloga XV Priloga XVI







KOMISIJA EVROPSKIH SKUPNOSTI – ob upoštevanju Pogodbe o ustanovitvi Evropske skupnosti, ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES ( 1 ), in zlasti člena 19(3) Direktive, ob upoštevanju Odločbe 280/2004/ES Evropskega parlamenta in Sveta z dne 11. februarja 2004 o mehanizmu za spremljanje emisij toplogrednih plinov v Skupnosti in o izvajanju Kjotskega protokola ( 2 ), in zlasti prvega pododstavka drugega stavka člena 6(1) Odločbe, ob upoštevanju naslednjega: (1) Celovit sistem registrov Skupnosti, ki ga sestavljajo registri Skupnosti in njenih držav članic, vzpostavljenih v skladu s členom 6 Odločbe 280/2004/ES, ki vključuje registre, vzpostavljene v skladu s členom 19 Direktive 2003/87/ES in neodvisni dnevnik transakcij Skupnosti, vzpostavljen v skladu s členom 20 te direktive, je nujen za zagotovitev, da podelitev, prenos in razveljavitev emisijskih kuponov ne vključuje nepravilnosti in da so transakcije združljive z obveznostmi, ki izhajajo iz Okvirne konvencije Združenih narodov o spremembi podnebja (UNFCCC) in Kjotskega protokola. (2) V skladu z Direktivo 2003/4/ES z dne 28. januarja 2003 o dostopu javnosti do informacij o okolju ( 3 ) in Sklepom 19/CP.7 Konference pogodbenic k UNFCCC, bi morala biti določena poročila redno dostopna javnosti, da se slednji zagotovi dostop do informacij znotraj celovitega sistema registrov ob upoštevanju nekaterih pogojev glede zaupnosti. (3) Spoštovati je treba zakonodajo Skupnosti, ki zadeva zaščito posameznikov, v zvezi z obdelavo osebnih podatkov in prostega pretoka takih podatkov, še posebej Direktive 95/46/ES o varstvu posameznikov pri obdelavi osebnih podatkov in o prostem pretoku takih podatkov ( 4 ), Direktivo 2002/58/ES o obdelavi osebnih podatkov in varstvu zasebnosti na področju elektronskih komunikacij ( 5 ) in Uredbo (ES) št. 45/2001 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov ( 6 ), kjer se to nanaša na informacije, ki so shranjene ali se obdelujejo v skladu s to uredbo. (4) Vsak register bi moral vsebovati en račun pogodbenice, en račun za umik iz obtoka, račune za razveljavitev in račune za nadomestitev, zahtevane v skladu s Sklepom 19/CP.7 Konference pogodbenic k UNFCCC za vsako obdobje zavezanosti, in vsak register, vzpostavljen v skladu s členom 19 Direktive 2003/87/ES, bi moral vsebovati račune, zahtevane za izvajanje zahtev te direktive, za upravljavce in druge osebe. Vsak tak račun bi moral biti odprt v skladu s standardiziranimi postopki, da se zagotovita celovitost sistema registrov in javni dostop do informacij, ki so v tem sistemu. (5) Člen 6 Odločbe 280/2004/ES zahteva, da Skupnost in njene države članice uporabljajo funkcionalne in tehnične specifikacije za standarde za izmenjavo podatkov za sisteme registrov v okviru Kjotskega protokola, izdelane na podlagi Sklepa 24/CP.8 Konference pogodbenic k UNFCCC, za vzpostavitev in delovanje registrov in neodvisnega dnevnika transakcij Skupnosti. Delovanje in uporaba teh specifikacij v zvezi s celovitim sistemom registrov Skupnosti dovoljuje vključitev registrov, vzpostavljenih v skladu s členom 19 Direktive 2003/87/ES, v registre, vzpostavljene v skladu s členom 6 Odločbe 280/2004/ES. (6) Neodvisni dnevnik transakcij Skupnosti bo izvajal avtomatske preglede vseh postopkov v sistemih registrov Skupnosti, ki zadevajo emisijske kupone, preverjene emisije, račune in kjotske enote; neodvisni dnevnik transakcij UNFCCC bo izvajal avtomatske preglede vseh postopkov, ki zadevajo kjotske enote, zato da ne bi prišlo do nepravilnosti. Postopki, ki ne bodo prestali teh pregledov, bodo zaključeni, zato da bodo transakcije v sistemu registrov Skupnosti skladne z zahtevami Direktive 2003/87/ES in zahtevami, pripravljenimi v skladu z UNFCCC in Kjotskim protokolom. (7) Vse transakcije v sistemu registrov Skupnosti bi morale biti izvedene v skladu s standardiziranimi postopki in, kjer je to potrebno, v usklajenem časovnem razporedu, zato da se zagotovi skladnost z zahtevami Direktive 2003/87/ES in z zahtevami, določenimi v skladu z UNFCCC in Kjotskim protokolom, ter da se zaščiti celovitost tega sistema. (8) Za zagotavljanje varnosti informacij, ki so v celovitem sistemu registrov Skupnosti, bi bilo treba uporabiti minimalne varnostne standarde in usklajene zahteve za avtentifikacijo ter pravice dostopa. (9) Osrednji upravitelj in vsi upravitelji registrov bi morali zagotoviti, da je motenj v delovanju celovitega sistema registrov Skupnosti čim manj, tako da storijo vse potrebno za to, da so registri in neodvisni dnevnik transakcij Skupnosti vedno na voljo, in da zagotovijo robustne sisteme in postopke za varovanje vseh informacij. (10) Zapisi v zvezi v vsemi postopki, upravljavci in osebami v sistemu registrov Skupnosti bi morali biti shranjeni v skladu s standardi za shranjevanje podatkov, določenimi v funkcionalnih in tehničnih specifikacijah za standarde za izmenjavo podatkov za sisteme registrov v okviru Kjotskega protokola, izdelanih na podlagi Sklepa 24/CP.8 Konference pogodbenic k UNFCCC. (11) Pregleden sistem dajatev in prepoved zaračunavanja imetnikom računov za določene transakcije v sistemu registrov Skupnosti bosta pripomogla k zagotovitvi celovitosti tega sistema. (12) Ukrepi, predvideni v tej uredbi, so v skladu z mnenjem Odbora iz člena 23(1) Direktive 2003/87/ES in člena 9(2) Odločbe 280/2004/ES – ob upoštevanju naslednjega: JE SPREJELA NASLEDNJO UREDBO:







POGLAVJE I

VSEBINA IN OPREDELITVE

Člen 1

Vsebina

Ta uredba določa splošne določbe, funkcionalne in tehnične specifikacije ter operativne in vzdrževalne zahteve, ki zadevajo standardiziran in varovan sistem registrov, sestavljen iz registrov v obliki standardiziranih elektronskih zbirk podatkov, ki vsebujejo skupne podatkovne elemente, in neodvisnega dnevnika transakcij Skupnosti. Predvideva tudi učinkovit komunikacijski sistem med neodvisnim dnevnikom transakcij Skupnosti ter neodvisnim dnevnikom transakcij UNFCCC.

Člen 2

Opredelitve

Za namene te uredbe se uporabljajo opredelitve, določene v členu 3 Direktive 2003/87/ES. Uporabljajo se tudi naslednje opredelitve:

(a) „obdobje 2005–2007“ pomeni obdobje med 1. januarjem 2005 in 31. decembrom 2007 iz člena 11(1) Direktive 2003/87/ES;

(b) „obdobje 2008–2012 in naslednja petletna obdobja“ pomeni obdobje med 1. januarjem 2008 in 31. decembrom 2012 in naslednja petletna obdobja iz člena 11(2) Direktive 2003/87/ES;

(c) „imetnik računa“ pomeni osebo, ki ima svoj račun v sistemu registrov;

(d) „dodeljena količina“ pomeni količino emisij toplogrednih plinov v tonah ekvivalenta ogljikovega dioksida, izračunanih v skladu z ravnmi emisij, določenih v skladu s členom 7 Odločbe 280/2004/ES;

▼M1

(e) „nota dodeljene količine“ (AAU) pomeni enoto, izdano v skladu s členom 7(3) Odločbe 280/2004/ES ali ki jo izda pogodbenica h Kjotskemu protokolu;

▼C1

(f) „pooblaščeni zastopnik“ pomeni fizično osebo, pooblaščeno, da zastopa osrednjega upravitelja, upravitelja registra, imetnika računa ali preveritelja v skladu s členom 23;

(g) „CDM register“ pomeni register mehanizma za čisti razvoj, ki ga je vzpostavil, ga upravlja in vzdržuje izvršilni odbor mehanizma za čisti razvoj v skladu s členom 12 Kjotskega protokola in sklepi, sprejetimi na podlagi UNFCCC ali Kjotskega protokola;

(h) „osrednji upravitelj“ pomeni osebo, ki jo je Komisija v skladu s členom 20 Direktive 2003/87/ES določila za upravljanje in vzdrževanje neodvisnega dnevnika transakcij Skupnosti;

(i) „neodvisni dnevnik transakcij Skupnosti“ pomeni neodvisni dnevnik transakcij, ki je predviden v členu 20(1) Direktive 2003/87/ES za namen evidentiranja podelitve, prenosa in razveljavitve emisijskih kuponov in se vzpostavi, upravlja in vzdržuje v skladu s členom 5;

(j) „pristojni organ“ pomeni organ ali organe, ki jih država članica določi v skladu s členom 18 Direktive 2003/87/ES;

(k) „razlika“ pomeni nepravilnost, ki jo zazna neodvisni dnevnik transakcij Skupnosti ali neodvisni dnevnik transakcij UNFCCC, ko se predlagani postopek ne sklada z zahtevami, določenimi v Direktivi 2003/87/ES, kot so opredeljene v tej Uredbi, in zahtevami, opredeljenimi v skladu s UNFCCC ali Kjotskim protokolom;

(l) „emisijski kupon zaradi višje sile“ pomeni emisijski kupon zaradi višje sile, podeljen v skladu s členom 29 Direktive 2003/87/ES;

(m) „neskladnost“ pomeni nepravilnost, ki jo zazna neodvisni dnevnik transakcij Skupnosti ali neodvisni dnevnik transakcij UNFCCC, ko se informacije v zvezi z emisijskimi kupni, računi ali kjotskimi enotami, ki jih register predvideva kot del periodičnega postopka usklajevanja, razlikuje od informacij, ki jih vsebuje kateri od obeh neodvisnih dnevnikov transakcij;

(n) „kjotska enota“ pomeni AAU, RMU, ERU ali CER;

(o) „postopek“ pomeni enega od postopkov iz člena 32;

(p) „register“ pomeni register, ki je vzpostavljen in se ga upravlja ter vzdržuje v skladu s členom 6 Odločbe 280/2004/ES in vključuje register, vzpostavljen v skladu s členom 19 Direktive 2003/87/ES. ►M1 Za registre iz člena 63a se uporabljajo posebne določbe; ◄

(q) „upravitelj registra“ pomeni pristojni organ, osebo ali osebe, ki jih država članica ali Komisija določi za upravljanje in vzdrževanje registra v skladu z zahtevami Direktive 2003/87/ES, Odločbe 280/2004/ES in te uredbe;

(r) „enota za odstranitev“ (RMU) pomeni enoto, podeljeno v skladu s členom 3 Kjotskega protokola;

(s) „začasen CER“ (tCER) pomeni CER, podeljen za projektne dejavnosti pogozdovanja ali obnove gozdov v okviru CDM, ki, ob upoštevanju sklepov, sprejetih na podlagi UNFCCC ali Kjotskega protokola, poteče ob koncu obdobja odobritve, ki sledi obdobju, v katerem je bil CER podeljen;

(t) „dolgoročen CER“ (lCER) pomeni CER, podeljen za projektne dejavnosti pogozdovanja ali obnove gozdov v okviru CDM, ki, ob upoštevanju sklepov, sprejetih na podlagi UNFCCC ali Kjotskega protokola, poteče ob koncu obdobja financiranja projektnih dejavnosti pogozdovanja ali obnove gozdov v okviru CDM, za katerega je bil podeljen;

(u) „register tretje države“ pomeni register, ki ga je vzpostavila in ga upravlja ter vzdržuje država, navedena v Prilogi B Kjotskega protokola, ki je Kjotski protokol ratificirala in ni država članica;

(v) „transakcija“ pomeni podelitev, prenos, pridobitev, predajo, razveljavitev in nadomestitev emisijskih kuponov ter podelitev, prenos, pridobitev, razveljavitev in umik iz obtoka ERU-jev, CER-ov, AAU-jev, RMU-jev in podaljšanje ERU-jev, CER-ov in AAU-jev;

(w) „neodvisni dnevnik transakcij UNFCCC“ pomeni neodvisni dnevnik, ki ga je vzpostavil, z njim upravlja in ga vzdržuje sekretariat Okvirne konvencije Združenih narodov o spremembi podnebja;

(x) „preveritelj“ pomeni pristojen, neodvisni, pooblaščen organ za preverjanje z odgovornostjo za izvajanje in poročanje o postopku preverjanja v skladu s podrobnimi zahtevami, ki jih je država članica določila v skladu s Prilogo V Direktive 2003/87/ES;

(y) „leto“ pomeni koledarsko leto, kot je opredeljeno v skladu z greenwiškim časom (Greenwich Mean Time).







POGLAVJE II

REGISTRI IN DNEVNIKI TRANSAKCIJ

Člen 3

Registri

1. Vsaka država članica in Komisija do dneva po začetku veljavnosti te uredbe vzpostavijo registre v obliki standardizirane elektronske zbirke podatkov.

2. Vsak register vključuje strojno in programsko opremo, določeno v Prilogi I, je dostopen preko interneta in je v skladu z funkcionalnimi in tehničnimi specifikacijami, ki jih zahteva ta Uredba.

3. Vsak register je do dneva po začetku veljavnosti te uredbe sposoben pravilno izvajati vse postopke v zvezi s preverjenimi emisijami in računi, določenimi v Prilogi VIII, postopkom usklajevanja, določenim v Prilogi X, in vsemi postopki upravljanja, določenimi v Prilogi XI.

Vsak register je do dneva po začetku veljavnosti te uredbe sposoben pravilno izvajati vse postopke v zvezi z emisijskimi kuponi in kjotskimi enotami, določenimi v Prilogi IX, z izjemo postopkov tipov 04-00, 06-00, 07-00 in 08-00.

Vsak register je do 31. marca 2005 sposoben pravilno izvajati postopke v zvezi z emisijskimi kuponi in kjotskimi enotami tipov 04-00, 06-00, 07-00 in 08-00, določenimi v Prilogi IX.

▼M1

Vsak register je sposoben od 1. februarja 2008 dalje pravilno izvajati vse postopke v zvezi z samodejnimi spremembami tabele nacionalnih načrtov dodelitev iz Priloge XIa.

▼C1

Člen 4

Združeni registri

Država članica ali Komisija lahko vzpostavi, upravlja in vzdržuje svoj register na združen način, skupaj z eno ali več drugimi državami članicami ali Skupnostjo, pod pogojem, da njen register ostane ločen.

Člen 5

Neodvisni dnevnik transakcij Skupnosti

1. Komisija vzpostavi neodvisni dnevnik transakcij Skupnosti v obliki standardizirane elektronske zbirke podatkov do dneva po začetku veljavnosti te uredbe.

2. Neodvisni dnevnik transakcij Skupnosti vključuje strojno in programsko opremo, določeno v Prilogi I, je dostopen preko interneta in je v skladu z funkcionalnimi in tehničnimi specifikacijami, ki jih zahteva ta Uredba.

3. Osrednji upravitelj, določen v skladu s členom 20 Direktive 2003/87/ES, upravlja in vzdržuje neodvisni dnevnik transakcij Skupnosti v skladu z določbami te uredbe.

▼M1

4. Osrednji upravitelj zagotavlja izvajanje upravnih postopkov iz Priloge XI za izboljšanje celovitosti podatkov v sistemu registrov in postopke v zvezi s samodejnimi spremembami tabele nacionalnih načrtov dodelitev iz Priloge XIa, da tabele nacionalnih načrtov dodelitev odražajo število dovoljenj, ki so bila izdana in dodeljena obratom.

5. Osrednji upravitelj izvaja samo postopke v zvezi z dovoljenji, preverjenimi emisijami, samodejnimi spremembami tabele nacionalnih načrtov dodelitev, računi ali kjotskimi enotami, kadar je to potrebno za izvajanje njegovih funkcij kot osrednjega upravitelja.

▼C1

6. Neodvisni dnevnik transakcij Skupnosti je do dneva po začetku veljavnosti te uredbe sposoben pravilno izvajati vse postopke v zvezi z emisijskimi kuponi, preverjenimi emisijami, računi ali kjotskimi enotami, določenimi v Prilogah VIII in IX.

Neodvisni dnevnik transakcij Skupnosti je do dneva po začetku veljavnosti te uredbe sposoben pravilno izvajati postopek usklajevanja, določen v Prilogi X, in postopke upravljanja, določene v Prilogi XI.

▼M1

Neodvisni dnevnik transakcij Skupnosti je sposoben od 1. februarja 2008 dalje pravilno izvajati vse postopke v zvezi s samodejnimi spremembami tabele nacionalnih načrtov dodelitev iz Priloge XIa.

▼C1

Člen 6

Komunikacijska vez med registri in neodvisnim dnevnikom transakcij Skupnosti

1. Komunikacijska vez med vsakim registrom in neodvisnim dnevnikom transakcij Skupnosti se vzpostavi do 31. decembra 2004.

Osrednji upravitelj aktivira komunikacijsko vez, ko so testni postopki, določeni v Prilogi XIII, in postopki začetka vodenja, določeni v Prilogi XIV, uspešno zaključeni, ter o tem obvestil ustreznega upravitelja registra.

▼M1

2. Od 1. februarja 2008 do vzpostavitve komunikacijske vezi, navedene v členu 7, se vsi postopki v zvezi z dovoljenji, preverjenimi emisijami, samodejnimi spremembami tabele nacionalnih načrtov dodelitev ter računi zaključujejo z izmenjavo podatkov prek neodvisnega dnevnika transakcij Skupnosti.

▼C1

3. Komisija lahko osrednjemu upravitelju da navodila, da začasno prekine postopek iz Prilog VIII in IX, ki ga je register začel, če se ta postopek ne izvaja v skladu s členi 32 do 37.

Komisija lahko osrednjemu upravitelju da navodila, da začasno prekine komunikacijsko vez med registrom in neodvisnim dnevnikom transakcij Skupnosti ali da začasno prekine vse oziroma nekaj postopkov iz Prilog VIII in XI, če se s tem registrom ne upravlja in se ga ne vzdržuje v skladu z določbami te uredbe.

▼M1

Člen 7

Komunikacijska vez med neodvisnimi dnevniki transakcij

1. Komunikacijska vez med neodvisnim dnevnikom transakcij Skupnosti in neodvisnim dnevnikom transakcij UNFCCC velja za vzpostavljeno, ko sta sistema povezana na podlagi odločitve, ki jo sprejme osrednji upravitelj po posvetu z Odborom za podnebne spremembe. Osrednji upravitelj vzpostavi in vzdržuje tako vez, ko

(a) vsi registri uspešno zaključijo inicializacijski postopek UNFCCC in

(b) lahko neodvisni dnevnik transakcij Skupnosti in neodvisni dnevnik transakcij UNFCCC zagotovita potrebno funkcionalnost in medsebojno povezavo.

2. Če pogoji iz člena 1 niso izpolnjeni, lahko Komisija z večinsko podporo Odbora za podnebne spremembe osrednjemu upravitelju naloži, da vzpostavi in vzdržuje tako vez.

3. Po vzpostavitvi vezi iz odstavka 1 se vsi postopki v zvezi z dovoljenji, preverjenimi emisijami, računi, samodejnimi spremembami tabele nacionalnih načrtov dodelitev ter kjotskimi enotami zaključujejo z izmenjavo podatkov prek neodvisnega dnevnika transakcij UNFCCC in nato prek neodvisnega dnevnika transakcij Skupnosti.

4. Komisija oceni in poroča Odboru za podnebne spremembe o možnostih za povezavo registrov, neodvisnega dnevnika transakcij UNFCCC in neodvisnega dnevnika transakcij Skupnosti, ki se razlikujejo od možnosti iz odstavka 3. Preuči se zlasti, ali se vsi postopki v zvezi z dovoljenji in kjotskimi enotami zaključujejo z izmenjavo podatkov prek neodvisnega dnevnika transakcij Skupnosti in nato prek neodvisnega dnevnika transakcij UNFCCC ter ali se vsi postopki v zvezi s preverjenimi emisijami, računi in samodejnimi spremembami tabele nacionalnih načrtov dodelitev zaključujejo z izmenjavo podatkov prek neodvisnega dnevnika transakcij Skupnosti.

5. Vsaka država članica upravitelju neodvisnega dnevnika transakcij UNFCCC in osrednjemu upravitelju pošlje dokumentacijo, potrebno za inicializacijo posameznega registra v neodvisnem dnevniku transakcij UNFCCC, do 1. septembra 2007 pa je vsak register tehnično pripravljen za začetek inicializacijskega postopka v skladu s funkcionalnimi in tehničnimi specifikacijami za standarde za izmenjavo podatkov za sisteme registrov v okviru Kjotskega protokola, pripravljene v skladu z Odločbo 24/CP.8 Konference pogodbenic k UNFCCC.

6. Odločitve iz odstavkov 1 in 2, se sprejmejo, kadar je to mogoče, najmanj tri mesece pred njihovo izvedbo.

▼C1

Člen 8

Upravitelji registrov

1. Vsaka država članica in Komisija določijo upravitelja registrov, ki upravlja in vzdržuje njen register v skladu z določbami te uredbe.

Države članice in Komisija zagotovijo, da ne pride do navzkrižja interesov med upraviteljem registra in imetniki računov v registru ali med upraviteljem registra in osrednjim upraviteljem.

2. Vsaka država članica Komisijo obvesti, kdo je upravitelj njenega registra in ji do 1. septembra 2004 sporoči podatke, potrebne za navezavo stikov, v skladu s postopki začetka vodenja, določenimi v Prilogi XIV.

3. Države članice in Komisija ohranijo vso odgovornost in nadzor nad upravljanjem in vzdrževanjem njihovih registrov.

4. Komisija usklajuje izvajanje zahtev te uredbe z upravitelji registrov posameznih držav članic in osrednjim upraviteljem.







POGLAVJE III

VSEBINA REGISTROV







DEL 1

Poročanje in zaupnost

Člen 9

Poročanje

1. Vsak upravitelj registra na pregleden in organiziran način preko svoje spletne strani registra da na voljo informacije, navedene v Prilogi XVI, tako pogosto in tistim prejemnikom, kot je določeno v Prilogi XVI. Upravitelji registrov ne objavljajo dodatnih informacij, ki so v registru.

2. Osrednji upravitelj na pregleden in organiziran način preko spletne strani neodvisnega dnevnika transakcij Skupnosti da na voljo informacije, navedene v Prilogi XVI, tako pogosto in tistim prejemnikom, kot je določeno v Prilogi XVI. Osrednji upravitelj ne objavi dodatnih informacij, ki so v neodvisnem dnevniku transakcij Skupnosti.

3. Vsaka spletna stran prejemnikom poročil, navedenim v Prilogi XVI, omogoča poizvedovanje po teh poročilih s pomočjo iskalnih pripomočkov.

4. Vsak upravitelj registra je odgovoren za točnost informacij, ki izvirajo iz njegovega registra in so na voljo preko spletne strani neodvisnega dnevnika transakcij Skupnosti.

5. Niti neodvisni dnevnik transakcij Skupnosti niti registri od imetnikov računov ne zahtevajo, da posredujejo informacije o cenah v zvezi z emisijskimi kuponi ali kjotskimi enotami.

Člen 10

Zaupnost

1. Vse informacije, vključno z imetništvom vseh računov in vsemi izvedenimi transakcijami, ki so v registrih in v neodvisnem dnevniku transakcij Skupnosti, se obravnavajo kot zaupne za vse namene, ki niso izvajanje zahtev te uredbe, Direktive 2003/87/ES ali nacionalne zakonodaje.

2. Informacije, ki so v registrih, se ne uporabljajo brez predhodnega soglasja ustreznega imetnika računa, razen za namene upravljanja in vzdrževanja teh registrov v skladu z določbami te uredbe.

▼M1

3. Vsak pristojni organ in upravitelj registra izvajata postopke v zvezi z dovoljenji, preverjenimi emisijami, samodejnimi spremembami tabele nacionalnih načrtov dodelitev, računi ali kjotskimi enotami, kadar je to potrebno za izvajanje njunih funkcij kot pristojnih organov ali upraviteljev registra.

▼C1







DEL 2

Računi

Člen 11

Računi

1. Od 1. januarja 2005 dalje vsak register vsebuje vsaj en račun pogodbenice, odprt v skladu s členom 12.

2. Od 1. januarja 2005 dalje vsak register posamezne države članice vsebuje račun upravljavca naprave za vsako posamezno napravo, odprt v skladu s členom 15, in vsaj en osebni račun za vsako posamezno osebo, odprt v skladu s členom 19.

3. Od 1. januarja 2005 dalje vsak register vsebuje en račun za umik iz obtoka in en račun za razveljavitev za obdobje 2005–2007 ter en račun za razveljavitev za obdobje 2008–2012, ki se odprejo v skladu s členom 12.

4. Od 1. januarja 2008 in od 1. januarja vsakega prvega leta naslednjih petletnih obdobij vsak register vsebuje en račun za umik iz obtoka ter račune za razveljavitev in račune za nadomestitev, zahtevane v ustreznih sklepih, sprejetih na podlagi UNFCCC oziroma Kjotskega protokola za obdobje 2008–2012 in za vsako naslednje petletno obdobje, ustvarjeno v skladu s členom 12.

5. Vsi računi omogočajo vodenje stanja opravljanja transakcij z emisijskimi kuponi in kjotskimi enotami, razen če je določeno drugače.







DEL 3

Računi pogodbenic

Člen 12

Odprtje računov pogodbenice

1. Ustrezni organ države članice in Komisije pri svojem upravitelju registra vloži zahtevek za odprtje v njihovih registrih računov iz člena 11(1), (3) in (4).

Vlagatelj upravitelju registra zagotovi informacije, ki jih slednji razumno zahteva. Te informacije vključujejo informacije, določene v Prilogi IV.

2. V roku 10 dni od prejema zahtevka v skladu z odstavkom 1 oziroma od aktiviranja komunikacijske vezi med registrom in neodvisnim dnevnikom transakcij Skupnosti, kar koli se zgodi kasneje, upravitelj registra v registru odpre račun v skladu s postopkom za odprtje računa, določenim v Prilogi VIII.

3. Vlagatelj iz odstavka 1 v roku 10 dni obvesti upravitelja registra o kakršnih koli spremembah informacij, ki jih je posredoval v skladu z odstavkom 1. Upravitelj registra v roku 10 dni od prejema takega obvestila informacije posodobi v skladu s postopkom za posodabljanje računov, določenim v Prilogi VIII.

4. Upravitelj registra lahko od vlagateljev iz odstavka 1 zahteva, da sprejmejo razumne roke in pogoje, ki obravnavajo zadeve, določene v Prilogi V.

Člen 13

Zapiranje računov pogodbenic

V roku 10 dni od prejema zahtevka za zaprtje računa pogodbenice od ustreznega organa države članice ali Komisije, upravitelj registra račun zapre v skladu s postopkom za zapiranje računov, določenim v Prilogi VIII.

Člen 14

Obvestilo

Upravitelj registra pogodbenico, imetnico računa, nemudoma obvesti o odprtju, posodobitvi ali zaprtju njenega računa.







DEL 4

Računi upravljavca naprave

Člen 15

Odprtje računov upravljavca naprave

▼M1

1. V 14 dneh od začetka veljavnosti posameznega dovoljenja za emisije toplogrednih plinov, izdanega upravljavcu obrata, ki dovoljenja prej ni imelo, ali aktivacije komunikacijske vezi med registrom in neodvisnim dnevnikom transakcij Skupnosti, kar koli se zgodi pozneje, pristojni organ ali upravljavec, če to pristojni organ zahteva, upravitelju registra države članice zagotovi informacije iz Priloge III.

▼C1

2. V roku 10 dni od prejema informacij iz odstavka 1 oziroma aktiviranja komunikacijske vezi med registrom in neodvisnim dnevnikom transakcij Skupnosti, kar koli se zgodi kasneje, upravitelj registra v registru odpre račun upravljavca naprave iz člena 11(2) za vsako napravo v registru v skladu s postopkom za odprtje računa, določenim v Prilogi VIII.

3. Pristojni organ ali upravljavec naprave, če pristojni organ tako zahteva, v roku 10 dni obvesti upravitelja registra o kakršnih koli spremembah informacij, ki jih je posredoval v skladu z odstavkom 1. Upravitelj registra v roku 10 dni od prejema takega obvestila podatke o upravljavcu posodobi v skladu s postopkom za posodabljanje računov, določenim v Prilogi VIII.

4. Upravitelj registra lahko od upravljavcev naprav zahteva, da sprejmejo razumne roke in pogoje, ki obravnavajo zadeve, določene v Prilogi V.

Člen 16

Kjotske enote v računih upravljavcev

Račun upravljavca omogoča vodenje stanja opravljanja transakcij s kjotskimi enotami, kjer to dovoljuje zakonodaja države članice ali Skupnosti.

Člen 17

Zapiranje računov upravljavcev

1. Pristojni organ upravitelja registra v roku 10 dni obvesti o preklicu ali vrnitvi dovoljenja za emisije toplogrednih plinov za napravo, ki jo posledično ne krije nobeno tako dovoljenje. Ne glede na odstavek 2, upravitelj registra zapre vse račune upravljavcev naprav, ki se nanašajo na navedeni preklic ali vrnitev, v skladu s postopkom za zapiranje računov iz Priloge VIII, na dan 30. junija po letu, v katerem je prišlo do preklica ali vrnitve, če je vnos podatkov v tabeli stanja usklajenosti za zadevno napravo v zadnjem letu enak ali večji od nič. Če so bili podatki v tabelo stanja usklajenosti za zadevno napravo v zadnjem letu manjši od nič, upravitelj registra ta račun zapre takoj, ko je vnos večji ali enak nič, ali dan po tem, ko pristojni organ upravitelju registra naroči, da mora račun zapreti, ker ni razumnih pričakovanj, da bi upravljavec naprave predal še kakšen emisijski kupon.

2. Če je na računu upravljavca, ki naj bi ga upravitelj registra zaprl v skladu z odstavkom 1, pozitivno stanje emisijskih kuponov ali kjotskih enot, upravitelj registra od upravljavca najprej zahteva, da določi drug račun v okviru sistema registrov, na katerega se nato prenesejo ti emisijski kuponi oziroma kjotske enote. Če se upravljavec na zahtevo upravitelja registra ne odzove v roku 60 dni, upravitelj registra stanje prenese na račun pogodbenice.

▼M1

3. Kadar je pristojni organ obvestil upravitelja registra o izbrisu ali predaji dovoljenja za emisije toplogrednih plinov za obrat, ki se nanaša na račun, za katerega obstaja vnos v ustrezno tabelo nacionalnih načrtov dodelitev, predložen v skladu s členom 44, upravitelj registra pred zaprtjem računa predlaga osrednjemu upravitelju naslednje spremembe v tabeli nacionalnih načrtov dodelitev:

(a) da iz tabele nacionalnih načrtov dodelitev izbriše in nadomesti z ničlo vsa dovoljenja v tabeli nacionalnih načrtov dodelitev, ki še niso bila dodeljena obratu do predlagane spremembe tabele nacionalnih načrtov dodelitev;

(b) da doda ustrezno število dovoljenj za del tabele nacionalnih načrtov dodelitev, ki predstavlja količino dovoljenj, ki niso dodeljena obstoječim obratom.

Predlog se predloži neodvisnemu dnevniku transakcij Skupnosti, ki ga tudi samodejno pregleda in izvede v skladu s postopki, predstavljenimi v Prilogi XIa.

▼C1

Člen 18

Obvestilo

Upravitelj registra upravljavca, imetnika računa, nemudoma obvesti o odprtju, posodobitvi ali zaprtju njegovega računa upravljavca.







DEL 5

Osebni računi

Člen 19

Odpiranje osebnih računov

1. Zahtevek za odprtje osebnega računa se vloži upravitelju zadevnega registra.

Vlagatelj upravitelju registra zagotovi informacije, ki jih upravitelj registra razumno zahteva. Te informacije vključujejo informacije, določene v Prilogi IV.

2. V roku 10 dni od prejema zahtevka v skladu z odstavkom 1 oziroma aktiviranja komunikacijske vezi med registrom in neodvisnim dnevnikom transakcij Skupnosti, kar koli se zgodi kasneje, upravitelj registra v registru odpre osebni račun v skladu s postopkom za odprtje računa, določenim v Prilogi VIII.

Upravitelj registra v svojem registru ne odpre več kot 99 osebnih računov na ime ene osebe.

3. Vlagatelj upravitelja registra v roku 10 dni obvesti o kakršnih koli spremembah informacij, ki jih je posredoval v skladu z odstavkom 1. Upravitelj registra v roku 10 dni od prejema obvestila posodobi podatke o osebi v skladu s postopkom za posodabljanje računov, določenim v Prilogi VIII.

4. Upravitelj registra lahko od vlagateljev iz odstavku 1 zahteva, da sprejmejo razumne roke in pogoje glede zadev, določenih v Prilogi V.

Člen 20

Kjotske enote v osebnih računih

Osebni račun omogoča vodenje stanja opravljanja transakcij s kjotskimi enotami, kjer to dovoljuje zakonodaja države članice ali Skupnosti.

Člen 21

Zapiranje osebnih računov

1. Upravitelj registra osebni račun v roku 10 dni po prejemu zahtevka osebe za zaprtje osebnega računa zapre v skladu s postopkom za zaprtje računa, določenim v Prilogi VIII.

2. Če je na osebnem računu stanje nič in v obdobju 12 mesecev ni bila evidentirana nobena transakcija, upravitelj registra imetnika računa obvesti, da se bo osebni račun zaprl v roku 60 dni, razen v primeru, da upravitelj v tem roku od imetnika računa prejme zahtevek za ohranitev osebnega računa. Če upravitelj registra od imetnika računa ne prejme tega zahtevka, račun zapre v skladu s postopkom za zapiranje računov, določenim v Prilogi VIII.

Člen 22

Obvestilo

Upravitelj registra vsako osebo, imetnico računa, nemudoma obvesti o odprtju, posodobitvi ali zaprtju njenega računa.

Člen 23

Pooblaščeni zastopniki

1. Vsak imetnik računa imenuje pooblaščenega zastopnika in njegovega namestnika za vsak račun, odprt v skladu s členi 12, 15 in 19. Zahtevke za izvajanje postopkov upraviteljem registrov vlagajo pooblaščeni zastopniki v imenu imetnikov računov.

2. Vsaka država članica in Komisija lahko imetnikom računov v svojih registrih dovoli, da imenujejo dodatnega pooblaščenega zastopnika, čigar soglasje je, skupaj s soglasjem pooblaščenega zastopnika ali njegovega namestnika, potrebno za vložitev zahtevka upraviteljem registrov za izvajanje enega ali več postopkov na podlagi členov 49(1), 52, 53 in 62.

3. Vsak preveritelj imenuje vsaj enega pooblaščenega zastopnika za vnos ali odobritev vnosa letnih preverjenih emisij za posamezno napravo v tabelo preverjenih emisij v skladu s členom 51(1).

4. Vsak upravitelj registra in osrednji upravitelj imenuje vsaj enega pooblaščenega zastopnika, ki v njegovem imenu upravlja in vzdržuje njegov register in neodvisni dnevnik transakcij Skupnosti.







DEL 6

Tabele

Člen 24

Tabele

1. Od 1. januarja 2005 naprej vsak register države članice vsebuje eno tabelo preverjenih emisij, eno tabelo predanih emisijskih kuponov in eno tabelo stanja usklajenosti.

Vsak register lahko vsebuje dodatne tabele za druge namene.

2. Neodvisni dnevnik transakcij Skupnosti vsebuje tabelo državnih načrtov razdelitve emisijskih kuponov za vsako državo članico za obdobje 2005–2007, za obdobje 2008–2012 in za vsako naslednje petletno obdobje.

Neodvisni dnevnik transakcij Skupnosti lahko vsebuje dodatne tabele za druge namene.

3. Tabele v vseh registrih držav članic vsebujejo informacije, določene v Prilogi II. Računi upravljavcev in osebni računi vsebujejo informacije, določene v Prilogi XVI.

Tabela državnih načrtov razdelitve emisijskih kuponov in neodvisni dnevnik transakcij Skupnosti vsebujeta informacije, določene v Prilogi XIV.







DEL 7

Oznake in identifikatorji

Člen 25

Oznake

Vsak register vsebuje vhodne oznake, določene v Prilogi VII in odzivne oznake, določene v Prilogi XII, zato da se zagotovi pravilna razlaga informacij, ki se izmenjujejo med vsakim postopkom.

Člen 26

Identifikacijske oznake računov in abecedno-številčni identifikatorji

Preden odpre račun, upravitelj registra vsakemu računu določi enkratno identifikacijsko oznako računa in abecedno-številčni identifikator, ki ga imetnik računa določi v informacijah, ki jih poda v okviru Prilog III in IV. Preden odpre račun, upravitelj registra imetniku računa določi enkratno identifikacijsko oznako imetnika računa, ki vključuje elemente, določene v Prilogi VI.







POGLAVJE IV

PREGLEDI IN POSTOPKI







DEL 1

Začasno zaprtje računov

Člen 27

Začasno zaprtje računov upravljavcev

1. Če 1. aprila vsakega leta, z začetkom v letu 2006, letne preverjene emisije za napravo za prejšnje leto niso bile vnesene v tabelo preverjenih emisij v skladu s postopkom za vnašanje preverjenih emisij, določenim v Prilogi VIII, upravitelj registra začasno zapre prenos vseh emisijskih kuponov z računa upravljavca za tisto napravo.

2. Ko so letne preverjene emisije za leto iz odstavka 1 vnesene v tabelo preverjenih emisij, upravitelj registra račun ponovno odpre.

3. Upravitelj registra o začasnem zaprtju in ponovnem odprtju vsakega računa upravljavca takoj obvesti ustreznega imetnika računa in pristojni organ.

4. Odstavek 1 ne velja za predajo emisijskih kuponov v skladu s členom 52 ali razveljavitev oziroma nadomestitev emisijskih kuponov v skladu s členoma 60 in 61.







DEL 2

Avtomatski pregledi in postopek usklajevanja podatkov

▼M1

Člen 28

Odkrivanje razlik s strani neodvisnega dnevnika transakcij Skupnosti

1. Osrednji upravitelj zagotovi, da neodvisni dnevnik transakcij Skupnosti izvaja avtomatske preglede iz prilog VIII, IX, XI in XIa za vse postopke v zvezi z dovoljenji, preverjenimi emisijami, računi, samodejnimi spremembami tabele nacionalnih načrtov dodelitev in kjotskimi enotami, da se preprečijo razlike.

2. Če avtomatski pregledi iz odstavka 1 odkrijejo razliko v postopku v okviru prilog VIII, IX, XI in XIa, osrednji upravitelj o tem takoj obvesti upravitelja ali upravitelje zadevnega registra tako, da pošlje avtomatski odgovor, v katerem je, z uporabo odzivnih oznak iz prilog VIII, IX, XI in XIa, natančno navedena vrsta razlike.

Upravitelj začetnega registra po prejemu takšne odzivne oznake za postopek iz Priloge VIII, Priloge IX ali Priloge IXa ta postopek zaključi in o tem obvestiti neodvisni dnevnik transakcij Skupnosti.

Osrednji upravitelj ne sme posodabljati informacij, ki so v neodvisnem dnevniku transakcij Skupnosti.

Zadevni upravitelj ali upravitelji registrov ustreznega imetnika računa takoj obvestijo, da je bil postopek zaključen.

▼C1

Člen 29

Odkrivanje neskladnosti s strani neodvisnega dnevnika transakcij Skupnosti

1. ►M1 Osrednji upravitelj zagotovi, da neodvisni dnevnik transakcij Skupnosti redno izvaja postopek usklajevanja podatkov, določen v Prilogi X. V ta namen neodvisni dnevnik transakcij Skupnosti beleži vse postopke v zvezi z dovoljenji, računi, samodejnimi spremembami tabele nacionalnih načrtov dodelitev in kjotskimi enotami. ◄

S tem postopkom neodvisni dnevnik transakcij Skupnosti preveri, ali so kjotske enote in emisijski kuponi na vsakem računu v posameznem registru identični z zapisi v neodvisnem dnevniku transakcij Skupnosti.

2. Če se v postopku usklajevanja podatkov odkrije neskladnost, osrednji upravitelj o tem takoj obvesti upravitelja ali upravitelje zadevnega registra. Če se neskladnost ne razreši, osrednji upravitelj zagotovi, da neodvisni dnevnik transakcij Skupnosti ne dopusti nadaljnjih postopkov na podlagi Priloge VIII in Priloge IX v zvezi s kakršnimi koli emisijskimi kuponi, računi ali kjotskimi enotami, pri katerih obstaja predhodna neskladnost.

▼M1

3. Na zahtevo osrednjega upravitelja mu upravitelj registra zagotovi kopijo tabele preverjenih emisij iz svojega registra. Osrednji upravitelj preveri, ali je tabela preverjenih emisij iz registra enaka zapisom v neodvisnem dnevniku transakcij Skupnosti. Če se odkrije razlika, osrednji upravitelj takoj obvesti upravitelja registra in od njega zahteva, da razliko odpravi v skladu s postopkom za posodabljanje preverjenih emisij iz Priloge VIII.

V neodvisnem dnevniku transakcij Skupnosti se beležijo vse spremembe v tabeli preverjenih emisij.

▼C1

Člen 30

Odkrivanje razlik in neskladnosti s strani neodvisnega dnevnika transakcij UNFCCC

1. Če neodvisni dnevnik transakcij UNFCCC po avtomatskem pregledu zadevnega upravitelja ali upravitelje registra obvesti, da je prišlo do razlike ali neskladnosti, upravitelj registra, ki je začel voditi postopek, postopek zaključi in o tem obvesti neodvisni dnevnik transakcij UNFCCC. Zadevni upravitelj ali upravitelji registrov ustrezne imetnike računov takoj obvestijo, da je bil postopek zaključen.

2. Če neodvisni dnevnik transakcij UNFCCC odkrije neskladnost, osrednji upravitelj zagotovi, da neodvisni dnevnik transakcij Skupnosti ne dopusti nobenih nadaljnjih postopkov na podlagi Priloge VIII in Priloge IX v zvezi s katerimi koli kjotskimi enotami, pri katerih obstaja predhodna neskladnost in niso predmet avtomatskih pregledov neodvisnega dnevnika transakcij UNFCCC.

Člen 31

Avtomatski pregledi registrov

Pred in med izvajanjem vseh postopkov upravitelj registra zagotovi, da se v registru izvajajo primerni avtomatski pregledi, zato da se odkrijejo razlike in na ta način postopki zaključijo, še preden avtomatske preglede izvedeta neodvisni dnevnik transakcij Skupnosti in neodvisni dnevnik transakcij UNFCCC.







DEL 3

Izvajanje in dokončanje postopkov

▼M1

Člen 32

Postopki

Vsi postopki morajo upoštevati celotno zaporedje za izmenjave sporočil za to vrsto postopka, kot je določeno v prilogah VIII, IX, X, XI in XIa. Vsa sporočila morajo biti skladna z oblikovnimi in informativnimi zahtevami, opisanimi z uporabo jezika opisa spletne storitve, kot je opredeljeno v skladu z UNFCCC ali Kjotskim protokolom.

Člen 33

Identifikacijske oznake

Upravitelj registra vsakemu postopku iz prilog VIII in XIa določi edinstveno korelacijsko identifikacijsko oznako in vsakemu postopku iz Priloge XI edinstveno transakcijsko identifikacijsko oznako.

Vsaka takšna identifikacijska oznaka vsebuje elemente iz Priloge VI.

Člen 34

Dokončno izoblikovanje postopkov v zvezi z računi, samodejnimi spremembami tabele nacionalnih načrtov dodelitev in preverjenimi emisijami

Ko je vzpostavljena komunikacijska vez med dvema neodvisnima dnevnikoma transakcij in ko se vsi postopki v zvezi z računi, samodejnimi spremembami tabele nacionalnih načrtov dodelitev in preverjenimi emisijami zaključijo z izmenjavo podatkov prek neodvisnega dnevnika transakcij UNFCCC, so ti dokončni, ko oba neodvisna dnevnika transakcij začetni register uspešno obvestita, da nista odkrila nobenih razlik v predlogu, ki ga je poslal začetni register.

V vseh drugih primerih, ki niso navedeni v prvem odstavku, so vsi postopki v zvezi z računi, samodejnimi spremembami tabele nacionalnih načrtov dodelitev in preverjenimi emisijami dokončni, ko neodvisni dnevnik transakcij Skupnosti začetni register uspešno obvesti, da ni odkril nobenih razlik v predlogu, ki ga je poslal začetni register.

▼M1

Člen 34a

Ročna razveljavitev dokončno izoblikovanih transakcij, ki so se začele izvajati pomotoma

1. Če je imetnik računa ali upravitelj registra, ki deluje v imenu imetnika računa, nenamerno ali pomotoma začel izvajati transakcijo v skladu s členi 52, 53, 58 ali 62(2), lahko svojemu upravitelju registra predlaga ročno razveljavitev transakcije s pisno prošnjo, ki jo mora pravilno podpisati pooblaščeni predstavnik ali pooblaščeni predstavniki imetnika računa, ki lahko začnejo izvajati postopek transakcije, in ki mora biti poslana v petih delovnih dneh od dokončnega izoblikovanja transakcije ali začetka veljavnosti te uredbe, kar koli se zgodi pozneje. Prošnja vsebuje izjavo, da se je transakcija začela izvajati pomotoma ali nenamerno.

2. Upravitelj registra lahko osrednjega upravitelja obvesti o prošnji in svojem namenu, da izvede poseben ročen poseg v svoji zbirki podatkov za razveljavitev transakcije, in sicer v 30 koledarskih dneh od svoje odločitve o razveljavitvi transakcije, vendar ne pozneje kot 60 koledarskih dni od dokončnega izoblikovanja transakcije ali začetka veljavnosti te uredbe, kar koli se zgodi pozneje.

Osrednji upravitelj v 30 dneh po prejemu obvestila upravitelja registra iz prvega pododstavka drugega odstavka opravi ročni poseg v zbirki podatkov neodvisnega dnevnika transakcij Skupnosti, ki ustreza specifikacijam v obvestilu upravitelja registra, če:

(a) je bilo obvestilo poslano v roku iz prvega pododstavka odstavka 2;

(b) predlagan ročni poseg le razveljavi učinke transakcije, ki naj bi se začela izvajati nenamerno ali pomotoma, in ne vključuje razveljavitev učinkov poznejših transakcij, ki vključujejo ista dovoljenja ali kjotske enote.

3. Upravitelj registra ne sme razveljaviti transakcij v skladu s členi 52 in 53, če upravljavec zaradi tega v predhodnem letu ne bi bil več skladen.

▼C1

Člen 35

Dokončanje postopkov v zvezi s transakcijami znotraj registrov

Vsi postopki iz Priloge IX, razen zunanjega prenosa, so dokončni, ko oba neodvisna dnevnika transakcij register, ki je začel voditi postopek, obvestita, da nista odkrila nobenih razlik v predlogu, ki ga je poslal register, ki je začel voditi postopek, in ko register, ki je začel voditi postopek, obema neodvisnima dnevnikoma transakcij uspešno pošlje potrditev, da je svoje zapise posodobil v skladu s tem predlogom.

Pred vzpostavitvijo komunikacijske vezi med neodvisnim dnevnikom transakcij Skupnosti in neodvisnim dnevnikom transakcij UNFCCC so vsi postopki iz Priloge IX, razen zunanjega prenosa, dokončni, ko neodvisni dnevnik transakcij Skupnosti register, ki je začel voditi postopek, obvesti, da v predlogu, ki ga je poslal register, ki je začel voditi postopek, ni odkril nobenih razlik, in ko register, ki je začel voditi postopek, neodvisnemu dnevniku transakcij Skupnosti uspešno pošlje potrditev, da je svoje zapise posodobil v skladu z njegovim predlogom.

Člen 36

Dokončanje zunanjega prenosa

Zunanji prenos je dokončen, ko oba neodvisna dnevnika transakcij prevzemni register obvestita, da nista odkrila nobenih razlik v predlogu, ki ga je poslal register, ki je začel voditi postopek, in ko prevzemni register obema neodvisnima dnevnikoma transakcij uspešno pošlje potrditev, da je svoje zapise posodobil v skladu s predlogom registra, ki je začel voditi postopek.

Pred vzpostavitvijo komunikacijske vezi med neodvisnim dnevnikom transakcij Skupnosti in neodvisnim dnevnikom transakcij UNFCCC pa je zunanji prenos dokončen, ko neodvisni dnevnik transakcij Skupnosti register, ki je začel voditi postopek, obvesti, da v predlogu, ki ga je poslal register, ki je začel voditi postopek, ni odkril nobenih razlik, in ko register, ki je začel voditi postopek, neodvisnemu dnevniku transakcij Skupnosti uspešno pošlje potrditev, da je svoje zapise posodobil v skladu z njegovim predlogom.

Člen 37

Dokončanje postopka usklajevanja

Postopek usklajevanja iz Priloge X je dokončen, ko so razrešene vse neskladnosti med informacijami v registru in informacijami v neodvisnem dnevniku transakcij Skupnosti za določen čas in datum, in ko je postopek usklajevanja za navedeni register uspešno ponovno začet in dokončan.







POGLAVJE V

TRANSAKCIJE







DEL 1

Razdelitev in podelitev emisijskih kuponov za obdobje 2005–2007

Člen 38

Tabela državnih načrtov razdelitve emisijskih kuponov za obdobje 2005–2007

1. Vsaka država članica Komisijo do 1. oktobra 2004 obvesti o svoji tabeli državnih načrtov razdelitve emisijskih kuponov, ki ustreza odločitvi, sprejeti v skladu s členom 11 Direktive 2003/87/ES. Če tabela državnih načrtov razdelitve emisijskih kuponov temelji na državnem načrtu razdelitve emisijskih kuponov, ki je bil Komisiji predložen in ga ta po členu 9(3) Direktive 2003/87/ES ni zavrnila, ali če temelji na državnem načrtu, za katerega je Komisija sprejela predlagane spremembe, Komisija osrednjemu upravitelju naroči, da tabelo državnega načrta razdelitve emisijskih kuponov vnese v neodvisni dnevnik transakcij Skupnosti v skladu s postopki začetka vodenja, določenimi v Prilogi XIV.

2. Država članica obvesti Komisijo o vsakem popravku svojega državnega načrta razdelitve emisijskih kuponov, skupaj z vsakim ustreznim popravkom v svoji tabeli državnih načrtov razdelitve emisijskih kuponov. Če popravek v tabeli državnih načrtov razdelitve emisijskih kuponov temelji na državnem načrtu razdelitev emisijskih kuponov, ki je bil Komisiji predložen in ga ta po členu 9(3) Direktive 2003/87/ES ni zavrnila, ali če temelji na državnem načrtu razdelitve emisijskih kuponov, za katerega je Komisija sprejela spremembe, in če je popravek v skladu z metodologijami, določenimi v tistem državnem načrtu razdelitve emisijskih kuponov, ali če izhaja iz izboljšav podatkov, Komisija osrednjem upravitelju naroči, da ustrezni popravek vnese v tabelo državnih načrtov razdelitev emisijskih kuponov v neodvisnem dnevniku transakcij Skupnosti v skladu s postopki začetka vodenja, določenimi v Prilogi XIV. V vseh drugih primerih država članica Komisijo obvesti o popravkih v svojih državnih načrtih razdelitve emisijskih kuponov in če Komisija popravka ne zavrne po postopku, določenim v členu 9(3) Direktive 2003/87/ES, Komisija osrednjemu upravitelju naroči, da ustrezni popravek vnese v tabelo državnih načrtov razdelitve emisijskih kuponov v neodvisnem dnevniku transakcij Skupnosti v skladu s postopki začetka vodenja, določenimi v Prilogi XIV.

3. Upravitelj registra, potem ko po podelitvi emisijskih kuponov v skladu s členom 39 v skladu z odstavkom 2 naredi morebitne popravke, ki zmanjšujejo skupno količino emisijskih kuponov, podeljenih v skladu s členom 39 za obdobje 2005–2007, prenese število dovoljenj, ki jih je določil pristojni organ, iz računov iz člena 11(1) in (2), na katerih so emisijski kuponi, na račun za razveljavitev za obdobje 2005–2007.

Popravki se naredijo v skladu s postopkom za popravke emisijskih kuponov, določenim v Prilogi IX.

Člen 39

Podelitev emisijskih kuponov

Po tem ko je tabela državnih načrtov razdelitve emisijskih kuponov vnesena v neodvisni dnevnik transakcij Skupnosti in, ob upoštevanju člena 38(2), do 28. februarja 2005, upravitelj registra podeli skupno količino emisijskih kuponov, določenih v tabeli državnih načrtov razdelitve emisijskih kuponov na račun pogodbenice.

Pri podelitvi teh emisijskih kuponov upravitelj registra vsakemu emisijskemu kuponu, ki vsebuje elemente iz Priloge VI, določi enkratno identifikacijsko oznako enote.

Emisijski kuponi se podelijo v skladu s postopkom za podelitev emisijskih kuponov (2005–2007), določenim v Prilogi IX.

Člen 40

Razdelitev emisijskih kuponov upravljavcem

Brez poseganja v člene 38(2) in 41, upravitelj registra do 28. februarja 2005 in 28. februarja vsako naslednje leto za obdobje 2005–2007 iz računa pogodbenice na ustrezni račun upravljavca naprave prenese delež skupne količine emisijskih kupov, podeljenih v skladu s členom 39, ki so bili razdeljeni za ustrezno napravo za tisto leto v skladu z ustreznim delom tabele državnih načrtov razdelitve emisijskih kuponov.

Upravitelj registra lahko delež prenese na kasnejši datum vsakega leta, če je za napravo tako predvideno v državnem načrtu razdelitve emisijskih kuponov države članice.

Emisijski kuponi se razdelijo v skladu s postopkom za razdelitev emisijskih kuponov, določenim v Prilogi IX.

Člen 41

Predaja emisijskih kuponov na podlagi navodil pristojnega organa

Če mu pristojni organ tako naroči v skladu s členom 16(1) Direktive 2003/87/ES, upravitelj registra vrne del ali ves delež skupne količine emisijskih kuponov, podeljenih v skladu s členom 39, ki je bila dodeljena napravi za določeno leto, tako, da število predanih emisijskih kuponov vnese v del tabele za predane emisijske kupone, ki je namenjen za napravo za tisto leto. Ti predani emisijski kuponi ostanejo na računu pogodbenice.

Emisijski kuponi, predani na podlagi navodil pristojnega organa, se predajo v skladu s postopkom za razdelitev emisijskih kuponov, določenim v Prilogi IX.

Člen 42

Razdelitev emisijskih kuponov novim napravam

Če mu pristojni organ tako naroči, upravitelj registra delež skupne količine emisijskih kuponov, podeljenih v skladu s členom 39, ki so ostali na računu pogodbenice, prenese na račun upravljavca nove naprave.

Emisijski kuponi se prenesejo v skladu s postopkom za notranji prenos, določenim v Prilogi IX.

Člen 43

Podelitev emisijskih kuponov zaradi višje sile

1. Če mu pristojni organ tako naroči, upravitelj registra na račun pogodbenice podeli število emisijskih kupov zaradi višje sile, ki ga je Komisija odobrila za obdobje 2005–2007 v skladu s členom 29 Direktive 2003/87/ES.

Emisijski kuponi zaradi višje sile se podelijo v skladu s postopkom za podelitev emisijskih kuponov zaradi višje sile, določenim v Prilogi IX.

2. Upravitelj registra število podeljenih emisijskih kuponov zaradi višje sile vnese v dele tabele za predane emisijske kupone, ki so namenjeni za tiste naprave in leta, za katere je bila odobritev podana.

3. Pri podelitvi emisijskih kuponov zaradi višje sile upravitelj registra vsakemu emisijskemu kuponu zaradi višje sile, ki vsebuje elemente, določene v Prilogi VI, določi enkratno identifikacijsko oznako enote.







DEL 2

Razdelitev in podelitev emisijskih kuponov za obdobje 2008–2012 in vsako naslednje petletno obdobje

Člen 44

Tabela državnih načrtov razdelitve emisijskih kuponov za obdobje 2008–2012 in vsako naslednje petletno obdobje

1. Vsaka država članica do 1. januarja 2007 in do 1. januarja dvanajst mesecev pred začetkom vsakega naslednjega petletnega obdobja Komisijo obvesti o svoji tabeli državnih načrtov razdelitve emisijskih kuponov, ki ustreza odločitvi, sprejeti v skladu s členom 11 Direktive 2003/87/ES. Če tabela državnih načrtov razdelitve emisijskih kuponov temelji na državnem načrtu razdelitve emisijskih kuponov, ki je bil Komisiji predložen in ga ta v skladu s členom 9(3) Direktive 2003/87/ES ni zavrnila, ali glede katerega je sprejela predlagane spremembe, Komisija osrednjemu upravitelju naroči, da tabelo državnega načrta razdelitve emisijskih kuponov vnese v neodvisni dnevnik transakcij Skupnosti v skladu s postopki začetka vodenja, določenimi v Prilogi XIV.

▼M1

2. Država članica o vsakem popravku svojega nacionalnega načrta dodelitev, skupaj z vsakim ustreznim popravkom v svoji tabeli nacionalnih načrtov dodelitev, obvesti Komisijo. Če popravek v tabeli nacionalnih načrtov dodelitev temelji na nacionalnem načrtu dodelitev, ki je bil Komisiji predložen in ga ta v okviru člena 9(3) Direktive 2003/87/ES ni zavrnila, ali če temelji na nacionalnem načrtu dodelitev, za katerega je Komisija spremembe sprejela, in če popravek izhaja iz izboljšav podatkov, Komisija osrednjemu upravitelju naroči, da ustrezni popravek vnese v tabelo nacionalnih načrtov dodelitev v neodvisnem dnevniku transakcij Skupnosti.

Vsi taki popravki v zvezi z novimi člani se izvedejo v skladu s postopkom za samodejne spremembe tabele nacionalnih načrtov dodelitev iz Priloge XIa k tej uredbi.

Vsi taki popravki, ki niso povezani z novimi člani, se izvedejo v skladu z inicializacijskimi postopki iz Priloge XIV k tej uredbi.

V vseh drugih primerih država članica Komisijo obvesti o popravkih v svojih nacionalnih načrtih dodelitev in če Komisija popravka ne zavrne v skladu s postopkom iz člena 9(3) Direktive 2003/87/ES, Komisija osrednjemu upravitelju naroči, da ustrezni popravek vnese v tabelo nacionalnih načrtov dodelitev v neodvisnem dnevniku transakcij Skupnosti v skladu z inicializacijskimi postopki iz Priloge XIV k tej uredbi.

▼C1

3. Upravitelj registra, po morebitnem popravku, opravljenem v skladu z odstavkom 2, po tem, ko so emisijski kuponi že bili podeljeni v skladu s členom 45, in če ta popravek zmanjšuje skupno količino emisijskih kuponov, podeljenih v skladu s členom 45 za obdobje 2008–2012 ali za naknadna petletna obdobja, pretvori takšno število emisijskih kuponov, ki ga določi pristojni organ, v AAU-je, tako da odstrani element emisijskega kupona iz enkratne identifikacijske oznake enote vsakega takega AAU-ja, ki vsebuje elemente, določene v Prilogi VI.

Popravek se opravi v skladu s postopkom za popravke emisijskih kuponov, določenim v Prilogi IX.

Člen 45

Podelitev emisijskih kuponov

Po tem ko je tabela državnih načrtov razdelitve emisijskih kuponov vnesena v neodvisni dnevnik transakcij Skupnosti in, ob upoštevanju člena 44(2), do 28. februarja prvega leta obdobja 2008–2012 in do 28. februarja prvega leta vsakega nadaljnjega petletnega obdobja, upravitelj registra podeliti skupno količino emisijskih kuponov, določenih v tabeli državnih načrtov razdelitve emisijskih kuponov, na račun pogodbenice tako, da pretvori enako količino AAU-jev, ki so na tistem računu, v emisijske kupone.

Pretvorba poteka tako, da se enkratni identifikacijski oznaki enote vsakega takega AAU-ja, ki vsebuje elemente, določene v Prilogi VI, doda element emisijskega kupna.

Podelitev emisijskih kuponov za obdobje 2008–2012 in vsako naslednje petletno obdobje poteka v skladu s postopkom za podelitev emisijskih kuponov (od 2008–2012 dalje), določenim v Prilogi IX.

▼M1

Člen 46

Dodelitev dovoljenj upravljavcem

Brez poseganja v člene 44(2) in 47 upravitelj registra do 28. februarja 2008 in do 28. februarja vsako naslednje leto z računa pogodbenice na ustrezni račun upravljavca prenese delež skupne količine dovoljenj, izdanih v skladu s členom 45, ki so bila dodeljena za ustrezen obrat za navedeno leto v skladu z ustreznim delom tabele nacionalnih načrtov dodelitev.

Upravitelj registra lahko delež prenese na poznejši datum vsakega leta, če je za obrat tako predvideno v nacionalnem načrtu dodelitev države članice.

Dovoljenja se dodelijo v skladu s postopkom za dodelitev dovoljenj iz Priloge IX.

▼C1

Člen 47

Predaja emisijskih kuponov na podlagi navodil pristojnega organa

Če mu pristojni organ tako naroči na podlagi člena 16(1) Direktive 2003/87/ES, upravitelj registra preda del ali ves delež skupne količine emisijskih kuponov, podeljenih v skladu s členom 45, ki je bila dodeljena ustrezni napravo za določeno leto, tako, da število predanih emisijskih kuponov vnese v del tabele za predane emisijske kupone, ki je namenjen za napravo za tisto leto. Ti predani emisijski kuponi ostanejo na računu pogodbenice.

Emisijski kuponi, predani na podlagi navodil pristojnega organa, se predajo v skladu s postopkom za razdelitev emisijskih kuponov, določenim v Prilogi IX.

▼M1

Člen 48a

Dodelitev dovoljenj po tem, ko jih država članica proda

Upravitelj registra prenese določeno količino dovoljenj z računa pogodbenice na osebni račun ali račun upravljavca, ki pripada kupcu dovoljenj, če mu pristojni organ tako naroči po prodaji dovoljenj, ki so v lasti države članice.

Prenos dovoljenj znotraj istega registra se izvaja v skladu s postopkom za „notranji prenos“ iz Priloge IX. Prenos dovoljenj iz enega registra v drug register se izvaja v skladu s postopkom za „zunanji prenos (2008–2012 naprej)“ iz Priloge IX.

▼C1







DEL 3

Prenosi in upravičenost

Člen 49

Prenosi emisijskih kuponov in kjotskih enot s strani imetnikov računov

1. Upravitelj registra izvede vse prenose med računi iz člena 11(1) in (2):

(a) znotraj svojega registra, če imetnik računa tako zahteva, v skladu s postopkom za notranji prenos, določenim v Prilogi IX;

(b) med registri, če imetnik računa tako zahteva za emisijske kupone, podeljene za obdobje 2005–2007, v skladu s postopkom za zunanji prenos (2005–2007), določenim v Prilogi IX; in

(c) med registri, če imetnik računa tako zahteva za emisijske kupone, podeljene za obdobje 2008–2012 in vsa naknadna petletna obdobja, in za kjotske enote, v skladu s postopkom za zunanji prenos (2008–2012), določenim v Prilogi IX.

2. Emisijske kupone je mogoče prenesti iz računa v registru na račun v registru tretje države ali na CDM-register oziroma jih račun v registru lahko pridobi iz registra tretje države ali CDM-registra samo če je bil v skladu s členom 25(1) Direktive 2003/87/ES sklenjen sporazum in so takšni prenosi v skladu z določbami, ki se nanašajo na vzajemno priznavanje emisijskih kuponov v okviru navedenega sporazuma, ki ga je Komisija sestavila v skladu s členom 25(2) Direktive 2003/87/ES.

Člen 50

Upravičenost in rezerve ciljnega obdobja

1. ►M1 Ko je vzpostavljena komunikacijska vez med neodvisnim dnevnikom transakcij UNFCCC in neodvisnim dnevnikom transakcij Skupnosti v skladu s členom 7 te uredbe, država članica ne sme prenašati ali pridobivati ERU-jev ali AAU-jev, dokler od predložitve njihovega poročila v skladu s členom 7(1) Odločbe 280/2004/ES ne mine vsaj 16 mesecev, razen če je sekretariat UNFCCC navedeno državo članico obvestil, da postopki za skladnost ne bodo začeti. ◄ .

V skladu s členom 8 Odločbe 280/2004/ES, če sekretariat UNFCCC državo članico obvesti, da le-ta ne izpolnjuje zahtev, ki bi ji omogočale prenos ali pridobitev ERU-jev ali AAU-jev oziroma uporabo CER-ov, pristojni organ v državi članici upravitelju registra naroči, da ne sproži tistih transakcij, ki zahtevajo takšne vrste upravičenost.

▼M1

2. Ko se, od 1. januarja 2008 naprej ERU-ji, CER-i, AAU-ji in RMU-ji, veljavni za ustrezno petletno obdobje na računih pogodbenic, računih upravljavcev, osebnih računih in računih za umik iz obtoka v državi članici, zmanjšajo tako, da postanejo manj kot 1 odstotek višji od rezerve ciljnega obdobja, ki je izračunana kot 90 odstotkov dodeljenih količin države članice, ali 100 odstotkov nazadnje revidiranega inventarja, pomnoženega s pet, kar koli je nižje, osrednji upravitelj o tem obvesti zadevno državo članico.

▼C1







DEL 4

Preverjene emisije

▼M1

Člen 51

Preverjene emisije obrata

1. Vsak verifikator, vključno z navedenimi pristojnimi organi, ki delujejo kot verifikatorji, mora, po preverjanju, da je poročilo upravljavca o emisijah obrata za prejšnje leto zadovoljivo in v skladu z natančnimi zahtevami, ki jih je država članica postavila v skladu s Prilogo V k Direktivi 2003/87/ES, letne preverjene emisije za navedeni obrat za navedeno leto odobriti ali vnesti v del tabele preverjenih emisij, ki je namenjen navedenemu obratu za navedeno leto, v skladu s postopkom za posodabljanje preverjenih emisij iz Priloge VIII.

2. Upravitelj registra lahko prepove vnos letnih preverjenih emisij za obrat, dokler pristojni organ ne prejme poročila o preverjenih emisijah, ki ga upravljavci predložijo v skladu s členom 14(3) Direktive 2003/87/ES za navedeni obrat, in omogoči, da register prejme letne preverjene emisije.

3. Pristojni organ lahko upravitelju registra naroči, da popravi letne preverjene emisije za obrat za prejšnje leto, da bi zagotovil skladnost z natančnimi zahtevami, ki jih je država članica določila v skladu s Prilogo V k Direktivi 2003/87/ES, tako da prave letne preverjene emisije za navedeni obrat za navedeno leto vnese v del tabele preverjenih emisij, ki je namenjen navedenemu obratu za navedeno leto, v skladu v postopkom za posodabljanje preverjenih emisij iz Priloge VIII.

4. Če pristojni organ upravitelju registra naroči, da popravi letne preverjene emisije za obrat za prejšnje leto, po izteku roka iz člena 6(2) Direktive 2003/87/ES, za predajo dovoljenj, enakih emisijam navedenega prejšnjega leta, osrednji upravitelj tak popravek dovoli le, če je bil obveščen o odločbi pristojnega organa o novi stopnji usklajenosti, ki velja za obrat zaradi popravka preverjenih emisij.

▼C1







DEL 5

Predaja emisijskih kuponov

Člen 52

Predaja emisijskih kuponov

Upravljavec naprave preda emisijske kupone za napravo tako, da od upravitelja registra zahteva ali tako, da se v skladu zakonodajo države članice šteje, kot da zahteva:

(a) prenos določenega števila emisijskih kuponov za določeno leto iz ustreznega računa upravljavca na račun pogodbenice v navedenem registru;

(b) vnos števila prenesenih emisijskih kuponov v del tabele predanih emisijskih kuponov, ki je namenjen navedeni napravi za tisto leto.

Prenos in vnos potekata v skladu s postopkom za predajo emisijskih kuponov, določenim v Prilogi IX.

Člen 53

Uporaba CER-ov in ERU-jev

Upravljavec naprave lahko CER-e in ERU-je uporablja v skladu s členom 11a Direktive 2003/87/ES v zvezi z napravo tako, da od upravitelja registra zahteva:

(a) prenos določenega števila CER-ov ali ERU-jev za določeno leto iz ustreznega računa upravljavca na račun pogodbenice v navedenem registru;

(b) vnos števila prenesenih CER-ov ali ERU-jev v del tabele predanih emisijskih kuponov, ki je namenjen navedeni napravi za navedeno leto.

Od 1. januarja 2008 dalje upravitelj registra sprejema zahteve za uporabo CER-ov in ERU-jev le do odstotka razdelitve za vsako napravo, kot jo določi država članica upravitelja registra za navedeno obdobje v svojem državnem načrtu razdelitve emisijskih kuponov.

Prenos in vnos potekata v skladu s postopkom za predajo emisijskih kuponov, določenim v Prilogi IX.

Člen 54

Predaja emisijskih kuponov zaradi višje sile

Podelitev emisijskih kuponov zaradi višje sile v skladu s členom 43 predstavlja predajo teh kuponov zaradi višje sile.

▼M1

Člen 55

Izračun številk stopnje usklajenosti

Po vnosu v del tabele za predana dovoljenja ali tabelo preverjenih emisij, namenjeno za posamezen obrat, upravitelj registra določi naslednje:

(a) za leta 2005, 2006 in 2007 številko stopnje usklajenosti za navedeni obrat in za vsako leto tako, da izračuna vsoto vseh dovoljenj, predanih v skladu s členi 52, 53 in 54 za obdobje 2005–2007, pri tem pa odšteje vsoto vseh preverjenih emisij v tekočem petletnem obdobju do vključno tekočega leta;

(b) za leto 2008 in vsako naslednje leto številko stopnje usklajenosti za navedeni obrat in za vsako leto tako, da izračuna vsoto vseh dovoljenj, predanih v skladu s členi 52, 53 in 54 za tekoče obdobje, pri tem pa odšteje vsoto vseh preverjenih emisij od leta 2008 pa do vključno tekočega leta ter prišteje korekcijski faktor.

Korekcijski faktor iz točke (b), je nič, če je bila številka za leto 2007 večja od nič, ali ostane enak, kot je bila številka za leto 2007, če je bila številka za leto 2007 manjša ali enaka nič.

▼C1

Člen 56

Vnosi v tabelo stanja usklajenosti

1. Upravitelj registra stanje usklajenosti za posamezno napravo, ki je za vsako leto izračunano v skladu s členom 55, vnese v del tabele za stanje usklajenosti, namenjen za navedeno napravo.

2. 1. maja 2006 in 1. maja vsako naslednje leto upravitelj registra tabelo stanja usklajenosti priglasi pristojnemu organu. Poleg tega upravitelj registra pristojni organ obvesti tudi o vseh morebitnih spremembah v tabeli stanja usklajenosti za prejšnja leta.

▼M1

Člen 57

Vnosi v tabelo preverjenih emisij

Kadar do 1. maja 2006 in 1. maja vsakega naslednjega leta v tabelo preverjenih emisij ni bila vnesena številka preverjenih emisij za posamezen obrat za prejšnje leto, se v tabelo preverjenih emisij ne vnese nobena nadomestna številka emisij, predpisana v skladu s členom 16(1) Direktive 2003/87/ES, ki ni bila izračunana čim bolj v skladu z natančnimi zahtevami, ki jih država članica določi v skladu s Prilogo V Direktive 2003/87/ES.

▼C1







DEL 6

Razveljavitev in umik iz obtoka

Člen 58

Razveljavitev in umik iz obtoka predanih emisijskih kuponov in emisijskih kuponov zaradi višje sile za obdobje 2005–2007

▼M1

30. junija 2006, 2007 in 2008 upravitelj registra izbriše število dovoljenj, CER-ov in dovoljenj zaradi višje sile, ki so na računu pogodbenice, v skladu s členi 52, 53 in 54. Število dovoljenj, CER-ov in dovoljenj zaradi višje sile, ki bodo izbrisani, je enako skupnemu številu predanih dovoljenj v trenutku izbrisa, vnesenih v tabelo predanih dovoljenj za obdobja od 1. januarja 2005 do trenutka izbrisa v letu 2006, od trenutka izbrisa v letu 2006 do trenutka izbrisa v letu 2007 in od trenutka izbrisa v letu 2007 do trenutka izbrisa v letu 2008.

▼C1

Razveljavitev se opravi tako, da se CER-i, razen CER-ov, ki nastanejo zaradi projektov iz člena 11a(3) Direktive 2003/87/ES, prenesejo z računov pogodbenic na račun za razveljavitev za obdobje 2008–2012, emisijski kuponi in emisijski kuponi zaradi višje sile pa se prenesejo z računov pogodbenic na račun za umik iz obtoka za obdobje 2005–2007 v skladu s postopkom za umik iz obtoka (2005–2007), določenim v Prilogi IX.

Člen 59

Razveljavitev in umik iz obtoka predanih emisijskih kuponov za obdobje 2008–2012 in naslednja obdobja

Upravitelj registra 30. junija 2009 in 30. junija vsako naslednje leto razveljavi emisijske kupone, predane za obdobje 2008–2012 in vsako naslednje petletno obdobje, v skladu s postopkom za umik iz obtoka (2008–2012 naprej), določenim v Prilogi IX, tako, da:

(a) pretvori določeno število emisijskih kuponov, ki so bili podeljeni za posamezno petletno obdobje in so na računu pogodbenice, enako skupnemu številu emisijski kuponov, predanih v skladu s členom 52, kot so bili vneseni v tabelo predanih emisijskih kuponov od 1. januarja 2008 na dan 30. junija 2009 in od 30. junija prejšnjega leta na dan 30. junija v naslednjih letih, v AAU-je, tako da iz enkratne identifikacijske oznake enote vsakega takega AAU-ja, ki vsebuje elemente, določene v Prilogi VI, odstrani element emisijskega kupona; in

(b) prenese določeno število kjotskih enot tiste vrste, ki jo določi pristojni organ, razen kjotskih enot, ki so posledica projektov iz člena 11a(3) Direktive 2003/87/ES, enako skupnemu številu emisijskih kuponov, predanih na podlagi členov 52 in 53, kot so bili vneseni v tabelo predanih emisijskih kuponov od 1. januarja 2008 na dan 30. junija 2009 in od 30. junija prejšnjega leta na dan 30. junija v naslednjih letih, iz računa pogodbenice na račun za umik iz obtoka za ustrezno obdobje.







DEL 7

Razveljavitev in nadomestitev

Člen 60

Razveljavitev in nadomestitev emisijskih kuponov, podeljenih za obdobje 2005–2007

1. maja 2008 vsak upravitelj registra razveljavi in, če mu pristojni organ tako naroči, nadomesti emisijske kupone, ki so v njegovem registru, v skladu s postopkom za razveljavitev in nadomestitev emisijskih kuponov, določenim v Prilogi IX, tako, da:

▼M1

(a) prenese število dovoljenj, enako številu dovoljenj, ki so v registru, izdanih za obdobje 2005–2007 s strani katerega koli registra, minus število dovoljenj v trenutku izbrisa in nadomestitve, predanih v skladu s členoma 52 in 54 od trenutka umika iz obtoka 30. junija prejšnjega leta z njihovih računov iz člena 11(1) in (2) na račun za izbris za obdobje 2005–2007;

▼C1

(b) če mu pristojni organ tako naroči, podeli določeno število nadomestnih emisijskih kuponov, ki ga določi pristojni organ, tako, da pretvori enako število AAU-jev, podeljenih za obdobje 2008–2012, ki so na računu pogodbenice, v emisijske kupone tako, da enkratni identifikacijski oznaki enote vsakega takega AAU-ja, ki vsebuje elemente, določene v Prilogi VI, doda element emisijskega kupona;

(c) prenese takšno število nadomestnih emisijskih kuponov iz točke (b) iz računa pogodbenice na račun upravljavca ali osebne račune, ki jih določi pristojni organ, katerega emisijski kuponi so bili preneseni na podlagi točke (a).

Člen 61

Razveljavitev in nadomestitev emisijskih kuponov, podeljenih za obdobje 2008–2012 in naslednja obdobja

1. maja 2013 in 1. maja prvo leto vsakega naslednjega petletnega obdobja, vsak upravitelj registra razveljavi in nadomesti emisijske kupone, ki so v njegovem registru, v skladu s postopkom za razveljavitev in nadomestitev emisijskih kuponov, določenim v Prilogi IX, tako, da:

(a) prenese vse emisijske kupone, podeljene za predhodno petletno obdobje, z njihovega računa upravljavca in osebnih računov na račun pogodbenice;

(b) pretvori določeno število emisijskih kuponov, enako številu emisijskih kuponov, podeljenih za predhodno petletno obdobje, minus število emisijskih kuponov, predanih na podlagi člena 52 od 30. junija prejšnjega leta, v AAU-je tako, da iz enkratne identifikacijske oznake enote vsakega takega AAU-ja, ki vsebuje elemente, določene v Prilogi VI, odstrani element emisijskega kupona;

(c) podeli enako število nadomestnih emisijskih kuponov tako, da pretvori AAU-je, podeljene za tekoče obdobje, ki so na računu pogodbenice, v emisijske kupone, tako da enkratni identifikacijski oznaki enote vsakega takega AAU-ja, ki vsebuje elemente, določene v Prilogi VI, doda element emisijskega kupona;

(d) prenese določeno število tistih emisijskih kuponov, ki so bili podeljeni na podlagi točke (c) za tekoče obdobje iz računa pogodbenice na vsak račun upravljavca in na vsak osebni račun, iz katerega so bili emisijski kuponi preneseni na podlagi točke (a), enako številu emisijskih kuponov, ki so bili preneseni iz teh računov na podlagi točke (a).







DEL 8

Prostovoljna razveljavitev in umik iz obtoka

Člen 62

Prostovoljna razveljavitev emisijskih kuponov in kjotskih enot

1. Upravitelj registra izvrši vsak zahtevek imetnika računa, ki je v skladu s členom 12(4) Direktive 2003/87/ES, za prostovoljno razveljavitev emisijskih kuponov ali kjotskih enot, ki jih ima imetnik na katerem koli svojem računu. Prostovoljna razveljavitev emisijskih kuponov in kjotskih enot se opravi v skladu z odstavkoma 2 in 3.

2. Upravitelj registra za emisijske kupone, podeljene za obdobje 2005–2007, prenese število emisijskih kuponov, ki jih določi imetnik računa, iz imetnikovega računa na račun za razveljavitev za obdobje 2005–2007, v skladu s postopkom za razveljavitev emisijskih kuponov (2005–2007), določenim v Prilogi IX.

3. Upravitelj registra za kjotske enote in emisijske kupone, podeljene za obdobje 2008–2012 in naslednja petletna obdobja, prenese število kjotskih enot ali emisijskih kuponov, ki jih določi imetnik računa, iz imetnikovega računa na ustrezen račun za razveljavitev za obdobje 2008–2012 in naslednja petletna obdobja, v skladu s postopkom za razveljavitev (2008–2012 naprej), določenim v Prilogi IX.

4. Emisijskih kuponov ali kjotskih enot, ki so na računu za razveljavitev, ni mogoče prenesti na noben drug račun v sistemu registrov, ali na kateri koli račun v CDM-registru, ali na register tretje države.

Člen 63

Umik iz obtoka kjotskih enot

▼M1

1. Upravitelj registra mora, če mu ustrezni organ države članice tako naroči, prenesti vse količine in vrste kjotskih enot, ki jih ta organ določi in ki v skladu s členom 59 še niso bile umaknjene z računa pogodbenice, na ustrezni račun za umik iz obtoka v njegovem registru v skladu s postopkom za „Umik kjotskih enot iz obtoka (2008–2012 naprej)“ iz Priloge IX.

▼C1

2. Upravljavec ali oseba ne prenese emisijskih kuponov s svojega računa upravljavca ali osebnega računa na račun za umik iz obtoka.

3. Kjotskih enot, ki so na računu za umik iz obtoka, ni mogoče prenesti na noben drug račun v sistemu registrov, ali na kateri koli račun v CDM-registru, ali na register tretje države.

▼M1







POGLAVJE Va

DELOVANJE REGISTROV DRŽAV ČLANIC, KI NIMAJO AAU-JEV

Člen 63a

Delovanje registrov držav članic, ki nimajo AAU-jev

1. Države članice, ki ne morejo izdati AAU-jev iz drugih razlogov, kot je neizpolnjevanje pogojev za prenašanje ali pridobivanje ERU-jev ali AAU-jev, in uporabljati CER-jev v skladu z določbami Odločbe 11/CMP.1 Kjotskega protokola k UNFCCC, ustanovijo, upravljajo in vzdržujejo svoje registre skladno z registrom Skupnosti. Členi 3(3), 4, 6(1), 11(1), (3) in (4), 30(1), 34, 35, 36, 44(3), 45, 49(1), 59, 60, 61, 65 ne veljajo za te registre.

2. Registri, ki delujejo v skladu z odstavkom 1, lahko od 1. januarja 2008 izvajajo postopke, ki veljajo zanje v prilogah VIII, IX, X, XI in XIa.

Člen 63b

Komunikacijska vez med registri, ki delujejo v skladu s členom 63a, in neodvisnim dnevnikom transakcij Skupnosti

Registri, ki delujejo v skladu s členom 63a, so povezani z neodvisnim dnevnikom transakcij Skupnosti prek komunikacijske vezi, ki jo vzpostavi register Skupnosti.

Osrednji upravitelj komunikacijsko vez aktivira, ko so uspešno zaključeni testni postopki iz Priloge XIII in inicializacijski postopki iz Priloge XIV ter o tem obvesti upravitelja registra Skupnosti.

Člen 63c

Registri, ki delujejo v skladu s členom 63a: Odkrivanje razlik in neskladnosti s strani neodvisnega dnevnika transakcij UNFCCC

Neodvisni dnevnik transakcij UNFCCC sporoči registru, ki deluje v skladu s členom 63a, kakršne koli razlike in neskladnosti, odkrite v postopku, ki ga je navedeni register začel izvajati prek upravitelja registra Skupnosti.

Register, ki deluje v skladu s členom 63a, zaključi postopek in upravitelj registra Skupnosti o tem obvesti neodvisni dnevnik transakcij UNFCCC. Upravitelj registra, ki deluje v skladu s členom 63a, ali kateri koli drugi zadevni upravitelji registrov ustrezne imetnike računov takoj obvestijo, da je bil postopek zaključen.

Člen 63d

Registri, ki delujejo v skladu s členom 63a: Dokončno izoblikovanje postopkov v zvezi z računi, preverjenimi emisijami in samodejnimi spremembami tabele nacionalnih načrtov dodelitev

Ko je vzpostavljena komunikacijska vez med dvema neodvisnima dnevnikoma transakcij in če se postopki v zvezi z računi, preverjenimi emisijami in samodejnimi spremembami tabele nacionalnih načrtov dodelitev usmerijo prek neodvisnega dnevnika transakcij UNFCCC, so ti postopki dokončni, ko oba neodvisna dnevnika transakcij uspešno obvestita register Skupnosti, da nista odkrila nobenih razlik v predlogu, ki ga je začel izvajati register, ki deluje v skladu s členom 63a.

V vseh drugih primerih, ki niso navedeni v prvem odstavku, so vsi postopki iz Prilog VIII in XIa dokončni, ko neodvisni dnevnik transakcij Skupnosti uspešno obvesti register Skupnosti, da ni odkril nobenih razlik v predlogu, ki ga je začel izvajati register, ki deluje v skladu s členom 63a.

Člen 63e

Registri, ki delujejo v skladu s členom 63a: Dokončno izoblikovanje postopkov v zvezi s transakcijami znotraj registrov

Vsi postopki iz Priloge IX razen zunanjega prenosa so dokončni, ko oba neodvisna dnevnika transakcij obvestita register Skupnosti, da nista odkrila nobenih razlik v predlogu, ki ga je začel izvajati register, ki deluje v skladu s členom 63a, in ko register Skupnosti obema neodvisnima dnevnikoma transakcij uspešno pošlje potrditev, da je register, ki deluje v skladu s členom 63a, posodobil svoje zapise v skladu s svojim predlogom.

Pred vzpostavitvijo komunikacijske vezi med neodvisnim dnevnikom transakcij Skupnosti in neodvisnim dnevnikom transakcij UNFCCC pa so vsi postopki iz Priloge IX razen zunanjega prenosa dokončni, ko neodvisni dnevnik transakcij Skupnosti obvesti register Skupnosti, da v predlogu, ki ga je začel izvajati register, ki deluje v skladu s členom 63a, ni odkril nobenih razlik, in ko register Skupnosti neodvisnemu dnevniku transakcij Skupnosti uspešno pošlje potrditev, da je register, ki deluje v skladu s členom 63a, posodobil svoje zapise v skladu s svojim predlogom.

Člen 63f

Registri, ki delujejo v skladu s členom 63a: Dokončno izoblikovanje zunanjega prenosa

Zunanji prenos, ki vključuje register, ki deluje v skladu s členom 63a, je dokončen, ko oba neodvisna dnevnika transakcij obvestita prevzemni register (ali register Skupnosti, če je prevzemni register dejansko register, ki deluje v skladu s členom 63a), da nista odkrila nobenih razlik v predlogu, ki ga je poslal začetni register (ali register Skupnosti, če je začetni register dejansko register, ki deluje v skladu s členom 63a), in ko prevzemni register (ali register Skupnosti, če je prevzemni register dejansko register, ki deluje v skladu s členom 63a) obema neodvisnima dnevnikoma transakcij uspešno pošlje potrditev, da je prevzemni register svoje zapise posodobil v skladu s predlogom začetnega registra.

Pred vzpostavitvijo komunikacijske vezi med neodvisnim dnevnikom transakcij Skupnosti in neodvisnim dnevnikom transakcij UNFCCC pa je zunanji prenos, ki vključuje register, ki deluje v skladu s členom 63a, dokončen, ko neodvisni dnevnik transakcij Skupnosti obvesti prevzemni register (ali register Skupnosti, če je prevzemni register dejansko register, ki deluje v skladu s členom 63a), da v predlogu, ki ga je poslal začetni register (ali register Skupnosti, če je začetni register dejansko register, ki deluje v skladu s členom 63a), ni odkril nobenih razlik, in ko prevzemni register (ali register Skupnosti, če je prevzemni register dejansko register, ki deluje v skladu s členom 63a) neodvisnemu dnevniku transakcij Skupnosti uspešno pošlje potrditev, da je svoje zapise posodobil v skladu s predlogom začetnega registra.

Člen 63g

Registri, ki delujejo v skladu s členom 63a: Avtentifikacija

Avtentifikacija registrov, ki delujejo v skladu s členom 63a, pri neodvisnem dnevniku transakcij UNFCCC poteka prek registra Skupnosti z uporabo digitalnih certifikatov, ki jih izda sekretariat UNFCCC ali entiteta, ki jo določi UNFCCC.

Dokler pa komunikacijska vez med neodvisnim dnevnikom transakcij Skupnosti in neodvisnim dnevnikom transakcij UNFCCC ni vzpostavljena, avtentifikacija teh registrov pri neodvisnem dnevniku transakcij Skupnosti prek registra Skupnosti poteka z uporabo digitalnih certifikatov ter uporabniških imen in gesel, kot je navedeno v Prilogi XV. Komisija ali entiteta, ki jo določi Komisija, deluje kot organ za potrjevanje za vse digitalne certifikate ter razdeli uporabniška imena in gesla.

Člen 63h

Posebne določbe v zvezi z določenimi obveznostmi upraviteljev registrov, ki delujejo v skladu s členom 63a

Obveznosti iz člena 71 ter člena 72(2) in (3) mora, kar zadeva upravitelje registrov, ki delujejo v skladu s členom 63a, izvajati upravitelj registra Skupnosti.

Člen 63i

Registri, ki delujejo v skladu s členom 63a: Računi

1. Registri, ki delujejo v skladu s členom 63a, vsebujejo vsaj dva računa pogodbenic, odprta v skladu s členom 12.

2. Dovoljenja z začetno vrsto enote 1 so le na enem računu pogodbenice in noben račun pogodbenice, razen računa pogodbenice, na katerem so dovoljenja z začetno vrsto enote, ne sme sodelovati v zunanjih prenosih med registri, ki delujejo v skladu s členom 63a, in drugimi registri. Račun pogodbenice, na katerem so dovoljenja z začetno vrsto enote 1, se ne smejo uporabljati za transakcije, razen za zunanje prenose med registri, ki delujejo v skladu s členom 63a, in drugimi registri, in lahko vsebujejo le enote z začetno vrsto enote 1.

3. Računi upravljavcev, odprti v skladu s členom 11(2), ne smejo vsebovati dovoljenj z začetno vrsto enote 1 ob koncu transakcije. Osebni računi v registrih, ki delujejo v skladu s členom 63a, ne smejo sodelovati v zunanjih prenosih med registri, ki delujejo v skladu s členom 63a, in drugimi registri.

Člen 63j

Registri, ki delujejo v skladu s členom 63a: Tabela nacionalnih načrtov dodelitev za obdobje 2008–2012 in vsako naslednje petletno obdobje

Registri, ki delujejo v skladu s členom 63a, morajo, po morebitnem popravku tabele nacionalnih načrtov dodelitev, izvedenih v skladu z odstavkom 44(2), ki se pojavi po tem, ko so dovoljenja bila izdana v skladu s členom 45, in ki zmanjšuje skupno količino dovoljenj, izdanih v okviru člena 45 za obdobje 2008–2012 ali naknadna petletna obdobja, prenesti takšno število dovoljenj, ki ga določi pristojni organ, z računov iz členov 11(2) in 63i na katerih so dovoljenja na račun registra Skupnosti zaradi izbrisa za zadevno obdobje.

Člen 63k

Registri, ki delujejo v skladu s členom 63a: Izdaja dovoljenj

Po tem, ko je tabela nacionalnih načrtov dodelitev vnesena v neodvisni dnevnik transakcij Skupnosti, izda upravitelj registra, ki deluje v skladu s členom 63a, ob upoštevanju člena 44(2) do 28. februarja prvega leta obdobja 2008–2012 in do 28. februarja prvega leta vsakega naslednjega petletnega obdobja skupno količino dovoljenj, določenih v tabeli nacionalnih načrtov dodelitev, na račun pogodbenice.

Pri izdaji teh dovoljenj določi upravitelj registra vsakemu dovoljenju, ki vsebuje elemente iz Priloge VI edinstveno identifikacijsko oznako enot, pri čemer je začetna vrsta enote 0 in pomožna vrsta enote 4.

Dovoljenja se izdajo v skladu s postopkom za izdajo dovoljenj (registri iz člena 63a) iz Priloge IX.

Člen 63l

Registri, ki delujejo v skladu s členom 63a: Prenosi dovoljenj med računi upravljavcev v registrih, ki delujejo v skladu s členom 63a, in drugimi registri

1. Registri, ki delujejo v skladu s členom 63a, na zahtevo imetnika računa izvedejo vse prenose dovoljenj z začetno vrsto enote 0 in pomožno vrsto enote 4 med računi:

(a) znotraj registra v skladu s postopkom za notranji prenos iz Priloge IX;

(b) med dvema registroma, ki delujeta v skladu s členom 63a, v skladu s „prenosom med dvema registroma iz člena 63a“, kakor je določeno v Prilogi IX;

(c) med registrom, ki deluje v skladu s členom 63a, in drugim registrom v skladu s postopkom za „zunanji prenos (med registrom iz člena 63a in drugim registrom)“ iz Priloge IX. Imetniki osebnih računov ne smejo zaprositi za prenose dovoljenj z začetno vrsto enote 0 in pomožno vrsto enote 4 na registre, ki ne delujejo v skladu s členom 63a. Neodvisni dnevnik transakcij Skupnosti blokira vse transakcije, ki bi pomenile prenos dovoljenj z začetno vrsto enote 0 in pomožno vrsto enote 4 na registre, ki niso registri, ki delujejo v skladu s členom 63a.

Člen 63m

Registri, ki delujejo v skladu s členom 63a: Izbris po členu 58 ali členu 62

Pri izvajanju izbrisa in umika iz obtoka v skladu s členom 58 ali prostovoljnega izbrisa v skladu s členom 62, upravitelj registra, ki deluje v skladu s členom 63a, izvede vse izbrise s prenosom dovoljenj, kot je določeno v členu 58 ali 62, na račun za izbris ali račun za umik iz obtoka registra Skupnosti.

Člen 63n

Registri, ki delujejo v skladu s členom 63a: Izbris in umik iz obtoka predanih dovoljenj in CER-ov za obdobje 2008–2012 in poznejša obdobja

1. Do 30. junija 2009 in 30. junija vsako naslednje leto upravitelj registra, ki deluje v skladu s členom 63a, v skladu s členoma 52 in 53 izbriše število dovoljenj in CER-ov, ki so na računu pogodbenice.

Število dovoljenj in CER-ov, ki se izbrišejo, je enako skupnemu številu predanih dovoljenj, vnesenih v tabelo predanih dovoljenj od 1. januarja prvega leta zadevnega obdobja do 31. maja naslednjega leta in od 1. junija prejšnjega leta do 31. maja vsakega naslednjega leta.

2. Izbris se izvaja tako, da se dovoljenja in CER-i, razen CER-ov, ki nastanejo zaradi projektov iz člena 11a(3) Direktive 2003/87/ES, prenesejo z računov pogodbenic na račun registra Skupnosti za umik iz obtoka za zadevno obdobje v skladu s postopkom za „umik iz obtoka (registri iz člena 63a)“ iz Priloge IX.

Člen 63o

Registri, ki delujejo v skladu s členom 63a: Izbris in nadomestitev dovoljenj, izdanih za obdobje 2005–2007

1. 1. maja 2008 vsak upravitelj registra, ki deluje v skladu s členom 63a, v skladu s postopkom za izbris in nadomestitev dovoljenj iz Priloge IX izbriše in, če mu pristojni organ tako naroči, nadomesti dovoljenja, ki so v njegovem registru, tako da:

(a) prenese število dovoljenj, enako številu dovoljenj, izdanih za obdobje 2005–2007, minus število dovoljenj, predanih v trenutku izbrisa in nadomestitve v skladu s členoma 52 in 54 od 30. junija prejšnjega leta, z njihovih računov, navedenih v členih 11(2) in (63i), na račun registra Skupnosti za izbris za obdobje 2005–2007;

(b) če mu pristojni organ tako naroči, izda tolikšno število nadomestnih dovoljenj, kolikor določi pristojni organ, tako da izda enako število dovoljenj za obdobje 2008–2012, pri čemer vsakemu dovoljenju dodeli identifikacijske oznake enote, ki vsebujejo elemente, določene v Prilogi VI;

(c) prenese takšna nadomestna dovoljenja iz točke (b) z računa pogodbenice na račune upravljavcev ali osebne račune, kot jih določi pristojni organ, s katerih so bila dovoljenja prenesena na podlagi točke (a).

Člen 63p

Registri, ki delujejo v skladu s členom 63a: Izbris in nadomestitev dovoljenj, izdanih za obdobje 2008–2012 in poznejša obdobja

1. Vsak upravitelj registra, ki deluje v skladu s členom 63a, najprej 1. maja 2013 in nato 1. maja prvega leta vsakega naslednjega petletnega obdobja v skladu s postopkom za izbris in nadomestitev dovoljenj iz Priloge IX izbriše in nadomesti dovoljenja, ki so v njegovem registru, in sicer tako, da:

(a) prenese število dovoljenj, enako številu dovoljenj, izdanih za predhodno petletno obdobje, minus število dovoljenj, predanih v skladu s členom 52 od 31. maja prejšnjega leta, z njihovih računov iz členov 11(2) in (63i) na račun registra Skupnosti za izbris za zadevno obdobje;

(b) izda enako število nadomestnih dovoljenj s pomožno vrsto enote 4 za trenutno obdobje na račun pogodbenice in dodeli za vsako od teh dovoljenj edinstveno identifikacijsko oznako enote, ki vsebuje elemente, določene v Prilogi VI;

(c) prenese takšno število teh dovoljenj, izdanih na podlagi točke (b) za tekoče obdobje, z računa pogodbenice na vsak račun upravljavca in osebni račun, s katerega so bila dovoljenja prenesena v skladu s točko (a), ki je enako številu dovoljenj, ki so bila prenesena s teh računov v skladu s točko (a).

▼C1







POGLAVJE VI

VARNOSTNI STANDARDI, AVTENTIFIKACIJA IN PRAVICE DO DOSTOPA

Člen 64

Varnostni standardi

1. Vsak register upošteva varnostne standarde, določene v Prilogi XV.

2. Neodvisni dnevnik transakcij Skupnosti upošteva varnostne standarde, določene v Prilogi XV.

Člen 65

Avtentifikacija

Države članice in Komisija uporabljajo digitalne certifikate, ki jih izda sekretariat UNFCCC, ali organizacija, ki jo določi UNFCCC, za avtentifikacijo njihovih registrov in neodvisnega dnevnika transakcij Skupnosti pri neodvisnem dnevniku transakcij UNFCCC.

Od 1. januarja 2005 do vzpostavitve komunikacijske vezi med neodvisnim dnevnikom transakcij Skupnosti in neodvisnim dnevnikom transakcij UNFCCC, poteka avtentifikacija registrov in neodvisnega dnevnika transakcij Skupnosti z uporabo digitalnih certifikatov ter uporabniških imen in gesel, kot je opisano v Prilogi XV. Komisija ali organizacija, ki jo določi Komisija, deluje kot organ za potrjevanje za vse digitalne certifikate ter razdeli uporabniška imena in gesla.

Člen 66

Dostop do registrov

1. Pooblaščeni zastopnik ima dostop samo do računov znotraj registra, za katerega je pooblaščen do dostopa, oziroma lahko zahteva začetek le tistih postopkov, za katere je pooblaščen, da zahteva začetek v skladu s členom 23. Ta dostop oziroma ta zahteva se opravi preko varovanega območja na spletni strani za navedeni register.

Upravitelj registra vsakemu pooblaščenemu zastopniku izda uporabniško ime in geslo, ki mu omogoča nivo dostopa do računov ali postopkov, za katere je pooblaščen. Upravitelji registrov lahko po svoji presoji uporabljajo dodatne varnostne zahteve, če so le-te združljive z določbami te uredbe.

2. Upravitelj registra lahko domneva, da je uporabnik, ki je vnesel pravo uporabniško ime in geslo, pooblaščeni zastopnik, ki je registriran s tem uporabniškim imenom in geslom, vse dokler pooblaščeni zastopnik upravitelja registra ne obvesti, da je varnost njegovega gesla ogrožena, in zahteva nadomestitev. Upravitelj registra takoj izda takšno nadomestno geslo.

3. Upravitelj registra zagotovi, da je varovano območje spletne strani registra dostopno z vsakim računalnikom, ki uporablja enega od bolj znanih internetnih brskalnikov. Komunikacije med pooblaščenimi zastopniki in varovanim območjem spletne strani registra so kodirane v skladu z varnostnimi standardi v Prilogi XV.

4. Upravitelj registra stori vse, kar je treba, da ne bi prišlo do nepooblaščenega dostopa do varovanega območja spletne strani registra.

Člen 67

Začasen preklic dostopa do računov

1. Osrednji upravitelj in vsak upravitelj registra lahko začasno prekliče geslo pooblaščenega zastopnika za dostop do računov ali postopkov, do katerih bi sicer imel dostop, če je, oziroma če je upravitelj registra upravičeno prepričan, da je pooblaščeni zastopnik:

(a) poskušal dostopiti do računov ali postopkov, za katere ni pooblaščen do dostopa;

(b) večkrat poskušal dostopiti do računa ali postopka z uporabo nepravega uporabniškega imena in gesla; ali če je

(c) poskušal ali poskuša ogroziti varnost registra ali sistema registrov.

2. Če je bil dostop do računa upravljavca začasno preklican v skladu z odstavkom 1 ali v skladu s členom 69 med 28. aprilom in 30. aprilom v katerem koli letu po leto 2006, upravitelj registra, če mu imetnik računa tako naroči in s predložitvijo dokazov dokaže identiteto svojega pooblaščenega zastopnika, preda določeno število emisijskih kuponov in uporabi določeno število CER-ov in ERU-jev, ki jih določi imetnik računa v skladu s postopkom za predajo emisijskih kuponov, določenim v členih 52 in 53 ter Prilogi IX.







POGLAVJE VII

RAZPOLOŽLJIVOST IN ZANESLJIVOST INFORMACIJ

Člen 68

Razpoložljivost in zanesljivost registrov in neodvisnega dnevnika transakcij Skupnosti

Osrednji upravitelj in vsak upravitelj registra storijo vse, kar je treba, za zagotovitev, da:

(a) je register imetnikom računov dostopen 24 ur na dan, 7 dni na teden, in da se komunikacijska vez med registrom in neodvisnim dnevnikom transakcij Skupnosti vzdržuje 24 ur na dan, 7 dni na teden, tako, da zagotovijo rezervno strojno in programsko opremo v primeru, da osnovna strojna in programska oprema neha delovati;

(b) se register in neodvisni dnevnik transakcij Skupnosti takoj odzivata na zahteve imetnikov računov.

Osrednji upravitelj in vsak upravitelj registra zagotovijo, da register in neodvisni dnevnik transakcij Skupnosti vključujeta robustne sisteme in postopke za varovanje vseh podatkov in za hitro obnovitev vseh podatkov in operacij v primeru nesreče.

Osrednji upravitelj in vsak upravitelj registra zagotovijo, da so motnje v delovanju registrov in neodvisnega dnevnika transakcij Skupnosti čim manjše.

Člen 69

Začasen preklic dostopa

Osrednji upravitelj lahko začasno prekliče dostop do neodvisnega dnevnika transakcij Skupnosti in upravitelj registra lahko začasno prekliče dostop do svojega registra, če pride do kršitve varnosti neodvisnega dnevnika transakcij Skupnosti ali registra, ki ogroža celovitost neodvisnega dnevnika transakcij Skupnosti ali registra, oziroma če je podobno ogrožena celovitost sistema registrov in rezervna oprema iz člena 68.

Člen 70

Obvestilo o začasnem preklicu dostopa

1. V primeru kršenja varnosti neodvisnega dnevnika transakcij Skupnosti, ki bi lahko vodilo do začasnega preklica dostopa, osrednji upravitelj upravitelje registrov takoj obvesti o vseh nevarnostih, ki ogrožajo registre.

2. V primeru kršenja varnosti registra, ki bi lahko vodilo do začasnega preklica dostopa, ustrezni upravitelj registra osrednjega upravitelja o tem takoj obvesti, ta pa takoj obvesti druge upravitelje registrov o vseh nevarnostih, ki ogrožajo registre.

3. Če upravitelj registra spozna, da je treba začasno preklicati dostop do računov ali do drugih operacij v registru, vsem ustreznim imetnikom računov in preveriteljem, osrednjemu upravitelju in drugim upraviteljem registrov pošlje takšno predhodno obvestilo o začasnem preklicu, kot je razumno izvedljivo.

4. Če osrednji upravitelj spozna, da je treba začasno preklicati dostop do operacij neodvisnega dnevnika transakcij Skupnosti, vsem upraviteljem registrov pošlje takšno predhodno obvestilo o začasnem preklicu, kot je razumno izvedljivo.

5. Obvestila iz odstavkov 3 in 4 vsebujejo verjeten čas trajanja začasnega preklica in so jasno prikazana na javnem mestu spletne strani navedenega registra ali na javnem mestu spletne strani neodvisnega dnevnika transakcij Skupnosti.

Člen 71

Testno območje vsakega registra in neodvisnega dnevnika transakcij Skupnosti

1. Vsak upravitelj registra vzpostavi testno območje, v katerem je v skladu s postopki, določenimi v Prilogi XIII, mogoče preizkusiti nove različice ali izdaje (releases) registra, zato da se zagotovi, da:

(a) so vsi testni postopki na novi različici ali izdaji registra zaključeni, ne da bi to za imetnike računov zmanjševalo razpoložljivost različice ali izdaje registra, ki ima trenutno vzpostavljeno komunikacijsko vez z neodvisnim dnevnikom transakcij Skupnosti ali neodvisnim dnevnikom transakcij UNFCCC; in

(b) so vse komunikacijske vezi med novo različico ali izdajo registra in neodvisnim dnevnikom transakcij Skupnosti ali neodvisnim dnevnikom transakcij UNFCCC vzpostavljene in aktivirane z minimalnimi motnjami za imetnike računov.

2. Osrednji upravitelj vzpostavi testno območje, zato da olajša testne postopke iz odstavka 1.

3. Upravitelji registrov in osrednji upravitelj zagotovijo, da strojna in programska oprema v njihovih testnih območjih deluje na način, ki je reprezentativen za način delovanja osnovne strojne in programske opreme iz člena 68.

Člen 72

Ravnanje pri spremembah

1. Osrednji upravitelj pripravo in izvajanje vseh sprememb te uredbe, ki izhajajo iz sprememb v funkcionalnih in tehničnih specifikacijah sistema registrov, pred izvedbo uskladi z upravitelji registrov in sekretariatom UNFCCC. ►M1 Po taki uskladitvi osrednji upravitelj odloči o datumu, ko registri in neodvisni dnevnik transakcij Skupnosti izvedejo vsako novo različico funkcionalnih in tehničnih specifikacij za standarde za izmenjavo podatkov za sisteme registrov v okviru Kjotskega protokola. ◄

▼M1

2. Če je potrebna nova različica ali izdaja registra, vsak upravitelj registra in osrednji upravitelj uspešno zaključita testne postopke iz Priloge XIII, preden je vzpostavljena in aktivirana komunikacijska vez med novo različico ali izdajo navedenega registra in neodvisnim dnevnikom transakcij Skupnosti ali neodvisnim dnevnikom transakcij UNFCCC.

▼M1

2a. Osrednji upravitelj sklicuje redne sestanke upraviteljev registrov, na katerih se z njimi posvetuje o vprašanjih in postopkih, povezanih z upravljanjem sprememb, obvladovanjem izrednih dogodkov in katerimi koli drugimi vprašanji tehnične narave, povezanimi z delovanjem registrov in izvajanjem te uredbe.

▼C1

3. Vsak upravitelj registra redno spremlja razpoložljivost, zanesljivost in učinkovitost svojega registra, zato da zagotovi nivo delovanja, ki ustreza zahtevam te uredbe. Če je kot posledica tega spremljanja ali začasnega zadržanja komunikacijske vezi v skladu s členom 6(3), potrebna nova različica ali izdaja registra, vsak upravitelj registra, pred vzpostavitvijo in aktiviranjem komunikacijske vezi med novo različico ali izdajo tistega registra in neodvisnim dnevnikom transakcij Skupnosti ali neodvisnim dnevnikom transakcij UNFCCC, uspešno zaključi testne postopke, določene v Prilogi XIII.







POGLAVJE VIII

ZAPISI IN NADOMESTILA

Člen 73

Zapisi

Osrednji upravitelj in vsak upravitelj registra hrani zapise v zvezi s postopki in imetniki računov, določene v Prilogi III, Prilogi IV, Prilogi VIII, Prilogi IX, Prilogi X in Prilogi XI, 15 let ali do razrešitve morebitnih vprašanj v zvezi z njihovim izvajanjem, ki se hranijo v skladu s standardi za shranjevanje podatkov, izdelanimi v skladu s UNFCCC ali Kjotskim protokolom.

Člen 74

Nadomestila

Vsa nadomestila, ki jih upravitelj registra zaračuna imetnikom računov, so razumna in jasno prikazana na javnem mestu spletne strani navedenega registra. Upravitelji registrov teh nadomestil ne razlikujejo glede na lokacijo imetnika računa znotraj Skupnosti.

Upravitelji registrov imetnikom računov ne zaračunavajo prenosov emisijskih kuponov na podlagi člena 49, členov 52 do 54 in členov 58 do 63.







POGLAVJE IX

KONČNE DOLOČBE

Člen 75

Začetek veljavnosti

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporabljala v vseh državah članicah.









PRILOGA I

Zahteve za strojno in programsko opremo registrov in neodvisnega dnevnika tran